Verba victis (minbizitik biziminera) | EIBZko liburutegia\nVerba victis (minbizitik biziminera)\n2012/09/06 -n liburutegia-kargitaratuta\nJokin Muñoz / 2012-09-06 / 674 hitz\nItzuli zara,ba», esan diogu Saizarbitoriari, Mitxelena zenari bere amak nola, neke-neke eginda hura ere, gerran hara eta hona ibili ondoren, etxean aspaldiko partez agertu zenean. «Itzuli zara, ba». Hori baino ez. Mozoloak gu, mozoloak garenez. Analfabetismo emozionalaren ordainak. Baina hori bakarrik balitz, gaitzerdi.\nUkalondoz-ukalondo pilatuta garamatzan treneko bagoi ilun-zikinetik mintzo natzaizue. Atzo gora altxatu genuen soldadu lagunok Saizarbitoria, bagoiaren sabaiko leihatilatik burua agertuta paisaia deskriba ziezagun —begi zolia beti Ramonena, gure mugetatik haratagokoa ikusteko—, baina hor aritu da oraintsu arte, temoso halakoa, tar, tar eta tar uzkur alferrikakoan, zertan eta estepa mortuari, elur isilari barrukoon miserien berri ematen. Esana dago, geure buruaz baino ez dakigu hizketan soldadu abailduok. Behin konturatu denean bere kalamatika estepa mortuak, elur isilak irensten zuela, atzera eseri zaigu bagoiko bazter ilunean —«itzuli zara, ba»—, eta bertan kuxkurtu da, mutu, luzerako berriro ere, Sarrionandiaren ondoan. «Itzalpean ezkutatu nahi nuke, itzalaren itzal izan, ezer ez izan», dioskute, nork bere gartzelatik.\nIhes betea zilegi balitz, urra ahal baledi katea… Ezin urra, ordea. Lotuta gauzka belaunaldiz belaunaldiko segida horrek, aitaren, aitonaren, berraitonaren etxeko zaindari bakartiok. Hain baita zaila ihes egitea bagoi honetatik. Euskaldun izatea bezainbeste. Euskarazko idazle izatea bezainbeste. Kepa da bakarra, Pedro Ruiz, kanpotik datorrenez. Iritsi berrien abantailak. Izen aldaketa aski balitz gure amonen begiradatik ihes egiteko. Izana kondena dugu, ordea. Iragana zelatari. Horrexegatik da Martutene, hasi eta buka, ihes egin nahiaren eta ezinaren fresko halako bat. Aireportuan hasi Keparekin, aireportuan buka Keparekin. Bera da gutatik hegan dagien bakarra. Eta gazte jendea, noski, gurasook hegazkinean bultzaka sartuta, gerra garaiko umeak Habana hartan bezalaxe, Ingalaterrara bidean. Gu astunegiak gara-eta ihes egiteko. Soberako karga daramagu gure liburu isilunez mukuruetan. Gartzelako poemak baino, Poema gartzelatuak gure liburu ia guztiak. Poema koarteleratuak. Book- crossing-ik ez Martutene-rentzat. Nork-nola eraman, bestela, Loiutik JFK-ra berbaro amaitezin hori?\n«Ni zendu nintzenean, semea nintzendu zen», zioen gure berraitonak, zioen gure aitonak, zioen gure aitak; baina gure ondokoak ez dira ginenduko gu zendu eta gero. Izan zirelako gara gu garen bezalakoak: errudunak, neurotikoak, gaixo terminalak azken batean, eta garenak garelako bagoiko kirats honetatik urrun nahi ditugu seme-alabak, London eta EEBBra bidean. Eta ez aipatu auto-gorrotoa. Ez gara hain xinpleak —ahal bagintez!—, nekea baino ez da, endogamia orok dakarren ahultze ezari-ezarikoa, bagoiaren neurriek ez dute-eta gehiagorako ematen. Izan ere, horixe, aro baten azkena, batere epikarik gabea da Martutene, gure artean azken mohikanorik ez baitago, Heriotza mantso bat baizik, gure Venezia propio degradatuan.\nMinbiziak bizimina ebatsia zigun soldadu abailduoi, eta egunez eguneko etsipen gozo-lasaian abaroa aurkitu uste genuenean —degradazioaren estetikaren ederra—, aingeru batek bizipozaren, bizigozaren, bizinahiaren berri ekarri digu bagoi ilunera, bukaeraren atari. Hegalak bilduak baitauzka, oinez dator. Borroka galduetatik gatozenon begirada umelak, gure tristura errotikoak errukia baino txera ernatu dio. Oraingoz, ez du hegan egin nahi. Aingura gaitu. Edertu ere, derrotaren erotikak ez gaitu-eta bakar-bakarrik Historiaren aurrean edertzen —«Gloria victis!», aldarrika egiten dute bagoi-kide batzuek, zerua amets—.\nKategoria Berria egunkaria, Liburua, etiketak 2012, Jokin Muñoz, Liburua, Martutene, Ramon Saizarbitoria by liburutegia. Gorde lotura.


Forum Soberanistak bere lehen nazioarteko mintegia egingo du | EA - Eusko Alkartasuna\nHasiera » Albisteak » Forum Soberanistak bere lehen nazioarteko mintegia egingo du\nLorena López de Lacalle ALEko presidentea eta Eusko Alkartasunako Nazioarteko Politika eta Garapenerako Lankidetzako arduraduna izango da bertan, baita Alkartasuna Fundazioko ordezkaritza bat ere.\nCoppieters Foundationek eta Forum Soberanistak prestakuntza-jardunaldi batzuk antolatu dituzte Gandian. Bertan, Europako hainbat gairen inguruan aliantza berriak eztabaidatu eta artikulatzeko, hala nola feminismoa ikuspegi intersekzionaletik, hizkuntza-aniztasunaren kudeaketa, eskuin muturraren gorakada, sindikalismoa edo lurralde arazoen kudeaketa.\nPrestakuntza gunea Gandiako Borgia Hotelean izango da abenduaren 10ean eta 11n. Abenduaren 10ean, 16:00etan hasiko da, Miquel Rosselló Forum Soberanistako presidentearen eta Lorena López ALEko presidentearen hitzaldiekin. Maila anitzeko kogobernantzaren orainari eta etorkizunari buruzko datuak eta hausnarketak trukatzeko asmoz, asteburuan zehar lau eztabaida-mahai, mahai-inguru bat eta Fundació Nexe eta Coppieters Foundation-en artean eskuin muturrari buruz egindako azken argitalpenaren aurkezpena izango dira.\nOstiralean, hilak 10, bi gune egongo dira: lehenengoa feminismoari eta bere aplikazio intersekzionalari buruzkoa izango da, hainbat aditu izango dituena eta Valentziako Generalitateko Hezkuntza Berrikuntza eta Antolamenduko zuzendari nagusia den Reis Gallego Peralesek moderatuko duena. Jarraian, sindikalismoaren Europako artikulazioan egiteke dauden erronkak aztertzeko mahaia izango da, eta bertan izango dira Forum Soberanistako kide diren sindikatuak: Intersindical Valenciana, LAB, Intersindical CSC, CIG eta Fundación Manu-Robles Ajangiz.\nHilaren 11n, larunbata, 09:30ean hasiko da saioa, eta “Europa gatazkak konpontzeko lagungarria moduan. Argitasun-esparru baten abantailak eta desabantailak” mahaia izango da. Jarraian, beste mahai bat egongo da “Hizkuntza-aniztasuna babesteko erronkak: komunikazio-errealitate berrietarako tresna berriak” aztertzeko, Anna Oliver d’Acció Cultural del País Valencià (ACPV)ko presidentearen moderazioarekin.\nAzkenik, amaiera baino lehen, mahai-inguru bat sortuko da ordezkari politiko ezberdinen hitzaldiekin. Honako hauek hartuko dute parte: Alex Micó (Més-Compromis), Jon Iñarritu (EH-Bildu), Marta Rosique (ERC), Olalla Rodil (BNG), Vicenç Vidal (Més per Mallorca), Mireia Vehí (CUP) eta Pilar González (Adelante Andalucía). Fundació Nexe fundazioko Amadeu Mezquidak moderatuko du mahai-ingurua.\nLarunbatean, 18:30ean, Europako hegoaldeko eskuin muturrari buruzko txostenaren aurkezpenarekin itxiko da mintegia, Coppieters Foundation-ek eta Fundació Nexe-k batera egina. Itxiera mahaian izango dira Gonçal Grau i Muedra, Fundació Nexe-ko presidentea, Sandra Llano, Forum Soberanistako batzarkidea, Xabier Macias, Coppieters Foundation-eko presidentea eta Idoia Arreaza, txostenaren egilekidea eta Fundació Nexe-ko Demokrazia eta Parte-hartze Labeko kidea. Mintegia abenduaren 12an, igandea, amaituko da, Gandia hirian zehar egingo den bisita gidatuarekin


Lan-poltsa: liburutegiko laguntzailea: Bilboko Udala - Gazte Informazioa - Bilaketaren emaitzak\nLan-poltsa: liburutegiko laguntzailea: Bilboko Udala\na) Batxilergoko titulu ofiziala edo titulu teknikoa izatea, edo titulu hori lortzeko esku-bideak ordainduta izatea.\nb) 3. hizkuntza-eskakizuna (3. HE edo baliokidea, uztailaren 4ko 187/2017 De-kretuan xedatutakoaren arabera. Dekretu horren bidez, euskararen jakite-maila egiaztatzen duten tituluak eta ziurtagiriak baliozkotzeko eta Hizkuntzen Europa-ko Erreferentzia Marko Bateratuko mailekin parekatzeko Dekretua aldatzen da).\nc) IT Txartelaren ziurtagiri hauek edukitzea: — 2000 Word XP edo ondorengoa, aurreratua. — 2000 Excel XP edo ondorengoa, oinarrizkoa Excel aurreratuaren ziurtagiria edukitzeak Excel oinarrizkoa onartzea dakar pro-zesu honetan.\nd) Espainiako nazionalitatea edukitzea, Langile Publikoaren Oinarrizko Estatutua-ren Lege Bategina onartu duen 5/2015 Legegintzako Errege Dekretuaren 57. artikuluan ezarritakoa kontuan hartu gabe.\nf) Gaitasuna: Lan-poltsa honen bidez bete nahi den plazari dagozkion eginkizunak normaltasunez betetzeko behar den gaitasun funtzionala eta psikofisikoa eduki-tzea eta gaitasuna edo desgaitasuna lanpostuaren betebeharrak eta eginkizunak betetzeko oztopo ez izatea. Hori Udalaren Zerbitzu Medikoek egiaztatuko dute.\ng) Gaikuntza: Ez izatea diziplina-espedientearen bidez baztertua administrazio pu-blikoen edo autonomia-erkidegoetako konstituzio- edo estatutu-organoen zerbi-tzuetatik, eta ez egotea epailearen ebazpen bidez erabat edo bereziki desgaiturik enplegu edo kargu publikoetarako, funtzionarioen kidegoetan edo eskaletan sartzeko.\nDeialdi honen xedea da lan-poltsa bat sortzea Liburutegiko Laguntzailearen lanbide-kategoriarako (PL3. Euskerazko hizkuntza-eskakizuna), Bilboko Udaleko Kul-tura eta Gobernantza Saileko langile-beharrei aldi baterako erantzuteko. Langile horiek Administrazio Bereziko Eskalakoak dira, Zerbitzu Berezien azpieskalakoak: Eginkizun berezien klasekoak, C-1 titulazio-taldean daudenak, aldi baterako bitarteko funtzionario gisa hornitzeko, legez aurreikusitako edozein modalitatetan.\n2021-04-121eko 73. Bizkaiko Aldizkari Ofiziala.


Musikari lotutako herria - Gipuzkoako Hitza\nMusikari lotutako herria\n2018, ekainak 08 Albisteak, gipuzkoa, Kultura 151\nOholtza gainetik 140 herritar inguru pasatuko dira bihar, Alegian, kultura batzordeak antolatu duen III. Herria Kantuan ekitaldian. 2008an eta 2012an egin zituzten aurreko biak. “Gustura gelditu ginen aurretik egindakoekin. Azken urteetan utziz joan gara, lan handia eskatzen duelako, baina berriz heltzea erabaki dugu aurten”, azaldu du Nati Muruak, Alegiako Kultura zinegotziak; kultura batzordeko kidea ere bada, eta baita ekitaldiaren antolatzaileetako bat ere. “Polita da herritarrak musikaren inguruan elkartzea”.\nIñaki Mezquita da aurreko ekitalditik iraungo duen musikari bakarra. 2012an, gitarra jotzaileak bakarka zein Txintxarri herriko abesbatzarekin parte hartu zuen. “Abesti bat egin genuen koruan dabiltzan batzuekin, eta eurek proposatu zidaten emanaldian parte hartzea”, adierazi du Mezquitak. “Ez dira urte asko pasatu, baina aspaldi izan zela ematen du”.\nGaztetan, Mezquita askotan igo zen oholtza gainera, erromerietan eta baita Sakre rock taldearekin ere. “Egun, etxean aritzen naiz gitarrarekin. Niretzat beti da gustukoa jendearen aurrean aritzea, asko gustatzen zait. Polita da herritarren aurrean emanaldiak eskaintzeko horrelako aukerak izatea”.\nAlex Goikoetxeak lehen urtea izango du Herria Kantuan ekitaldian. Entzule gisa dauzka orain sei urtekoaren oroitzapenak: “Oso giro ona izan zen orduan, eta pozgarria da oraingo honetan parte hartzea”. Orain gutxi sortu duten Koltxoi taldeko abeslaria da Goikoetxea, eta taldearekin parte hartzea zen hasierako ideia. “Gerora sortu zen gaztetxe ingurutik talde bat osatu eta abestiak sortzeko ideia”. Abeslariren bat behar zuten horretarako. “Eta animatu egin nintzen”. Bi aldiz igoko da, beraz, agertokira. Gaztetxetik emanaldirako sortu duten taldearekin aritzea “polita” dela azaldu du: “Aitzakia horrekin, lotura bat sortzea lortu dugu hainbesteko harremanik ez geneukan adin ezberdineko jendearen artean “.\nMezquita bakarrik ariko da aurten agertokian, baina bikoiztu egingo du soinua: “Looper izena duen aparailu bat erabiliko dut. Musika instrumentua jo ahala grabatu egiten du, eta gero beste musika bat sor daiteke aurrekoaren gainean”. Looper aparailuari esker, aldi berean bi gitarra jotzen ariko balitz bezala entzungo da. Mezquita bizi egiten du rockak, eta musika estilo hori jorratuko du bihar. “Etxean egiten ditudan inprobisazioak egingo ditut emanaldian ere. Martzianitoentzako musika egiten dudala esaten du alabak”. Horrez gain, ezusteko bat prestatzen ere ari da: “Oraindik badaude garai bateko jarraitzaile sutsu batzuk, gaztetako lagunak, eta nolabaiteko omenalditxoa egingo diet haiei”.\nAzken egunotan, antolatzaileak eguraldiari begira egon dira, eta, azkenean, euri arriskua ikusita, frontoian egingo dute ekitaldia. Euririk ari ez badu, 20:00etatik aurrera Patxaranga herriko txarangak girotuko ditu kaleak, eta 21:00ak inguruan zahagiardoa egingo dute kultur etxean. 22:00etan hasiko da emanaldia, eta hogei talde ariko dira guztira. “Baiezkoa eman digute galdetu diegun gehienek, baina batzuek azaldu digute jada ez daudela oholtzara igotzeko prest”, azaldu du Muruak. Txintxarri abesbatzak, adibidez, ez du parte hartuko, baina Txintxarri Txikik bai. Aurten jaitsi egingo da partaideen batez besteko adina. “Argi ikusten da atzetik badatozela musikazaletasuna daukaten herritarrak”.\nSutarri dantza taldekoek bai, horiek errepikatu egingo dute aurten. Bertako kidea da Ixone Urkiri, eta orain sei urte ere parte hartu zuen dantzan: “Gogoan dut guk eskaini ohi ditugun emanaldiekin alderatuta, ekitaldi hura ezberdina izan zela, hainbat herritarrek parte hartu baitzuten musikari gisa”. Dantzarien jardunari dagokionez, bi zatitan egingo dute. Txikienak Patxaranga txarangarekin ariko dira, eta helduagoek beste dantza bat eskainiko dute; eskusoinu ikasleek, berriz, zuzenean joko dute musika. “Zuzeneko musikarekin dantza egitea da helburuetako bat”.\nAurten, musikari gisa ere ariko da Urkiri: “Trikitia ikasten ari naiz Orendainen, Irma Karrerarekin, eta agertokian izango gara hango ikasleak, alegiar batzuk tartean”. Urkirik azaldu du “polita” dela herritarrak oholtzan ikustea: “Askotan, ez dugu jakiten kalean ikusten duzun horrek abesten edo instrumenturen bat jotzen duen”. Horrez gain, Urkiriren ustez, ekitaldia “aukera polita” da herritarrek euren dohainak erakusteko. “Harreman berriak egiteko ere balio du, musikak horretarako bide ematen baitu”.\nGoikoetxearen hitzetan, Alegian “betidanik” izan da musikarako zaletasuna. “Gazteak edo hasiberriak garenontzat oso aberasgarria da instrumentuak guretzat eredu izan direnekin batera jotzea”. Herritarrek herritarrentzat egindako kultur ekitaldi batek zer garrantzia duen Nabarmendu du. “Herri txiki bat izanik, kontuan hartzekoa da horrelako ekitaldi bat gauzatzeko gogo hori izatea”.\nMezquita bat dator Goikoetxearekin, eta gaineratu du Herria Kantuan ekitaldia baliagarria dela jakiteko zer-nolako mugimendu dagoen Alegian musikaren munduan: “Horrelako ekitaldi batean ederki ikusten da zein zer egiten ari den, eta pozgarria da ikustea musikaren alorrean gazteak indarrean datozela”.


Laboral | Patronalak hazkunde ekonomiko leun bat aurreikusi du - El Salto - Hordago\nLanaren Ekonomia : Bilbo Hiria, Argia eta Hordago elkar lanean. Irrati saioa hemen\n2019ko abenduaren amaieran, Confebask Euskal Autonomia Erkidegoko patronalak aurreikuspen ekonomikoen txostena aurkeztu zuen, 2019 urteari errepaso bat egiten ziona. Ekonomia aztertzen duten txosten ugari bezala, baikortasunaren eta ezkortasunaren arteko gris horretan kokatzen da patronalaren analisia; azken finean, ekonomia aurreikuspenen inguruan inor ez da bustitzera ausartzen. Hala ere, Euskal Autonomia Erkidegoaren inguruan baikortasun txiki bat sumatzen da.\nEuskadi beti hobeto\n2019. urteko nazioarteko ekonomiaren inguruan egindako analisiak guztiok ezagutzen ditugun elementuak azpimarratzen ditu: Brexita, AEBren eta Txinaren arteko merkataritza gerra, garapen bidean dauden zenbait herrialderen ekonomia arazoak... Azpimarragarriena da mundu mailako hazkunde tasa geldotu egin dela, eta, gainera, hazkunde hori ez da aurreikuspenek zioten mailara heldu. Eragin negatibo hori gehien nabaritu duen sektorea manufakturena da; zerbitzuena, aldiz, indartsu mantentzen da. AEBren hazkundea (%2,3) Eurogunearena (%1,1), Erresuma Batuarena (%1,3) edo Japoniarena (%0,9) baino handiagoa izan da; suspertzen ari diren herrialdeetan hazkundea handiagoa izan da (%3,8), baina aurreikusita zegoenetik urrun geratu da. Oro har, munduko merkataritza handitu egin da, baina, merkataritza gerra dela eta, maila apalago batean.\n“Lan prekaritateari buruzko aipamenik ez da egiten, noski. Ez da aipatzen enpresarien irabaziak gero eta handiagoak izan arren soldaten erosahalmena geroz eta murritzagoa dela”\nEuskal Autonomia Erkidegoaren kasuan, hazkundea %2,2koa izan da; 2018an %3koa izan zen. Espainiar Erresumakoa eta Eurogunekoa baino handiagoa izan da, eta, patronalaren hitzetan, hazkunde motelago horren atzean kontsumo pribatuaren eta inbertsioaren desazelerazioa aurki ditzakegu. Kanpo sektorearen ekarpena ezdeusa izan da, Alemaniaren egoera ekonomikoa dela eta. Eskariaren aldetik, barne eskaria moletago ibili da, kontsumo pribatuak beheranzko joera izan du eta lan merkatua ere apal ibili da. Sektore publikoak egindako kontsumoak egoera zertxobait hobetzen lagundu du. Industria sektorearen hazkundea asko murriztu da, Confebasken iritziz, merkataritza gerra eta autogintza sektorearen eboluzioa dela eta. Eraikuntza, aldiz, sektore indartsuena izan da, eta zerbitzuetan turismoa eta merkataritza azpimarra daitezke. Industriari dagokionez, gehien hazi diren sektoreak produktu farmazeutikoak eta energia elektrikoa izan dira; beste sektoreen hazkundea oso eskasa edo negatiboa izan da.\nEnplegu aldetik, patronala harro ageri da, haien ustez langabezia tasa %9,5ean kokatu baitzen, 2009 urteko langabe kopurua baino maila txikiago batean. Lan kontratu mugagabeen kopurua handitu egin zen 2019an, behin-behineko kontratuen proportzioa murriztuz. Soldata hazkundearen eboluzioak goranzko norabidea hartu du, baina era oso apal batean: indarrean zeuden lan-hitzarmenetan, batez beste %2,01 hazi ziren; 2019an sinatu ziren lan-hitzarmenetan, aldiz, %2,31. Hala ere, krisi aurreko garaiko hazkundeetatik oso urrun daude, %4tik gorako hazkundeak baitziren.\nLan gatazken inguruan, Enplegu Erregulazio Espedienteen kopurua murriztu egin da 2019an. Grebei so egiten badiegu, laugarren urtez jarraian hazi dira; %21,4 greba gehiago egin ziren 2019ko lehen seihilabetekoan; parte hartzaile kopurua %16,9 hazi zen eta lan ez egindako orduak 73.168 izatetik 205.660 izatera pasatu ziren.\n“Hiru kezka dituzte enpresariek : salmenten errentagarritasunaren murrizketa, langile gaituak aurkitzeko zailtasuna eta langileen kostuen hazkundea”\nLan prekaritateari buruzko aipamenik ez da egiten, noski. Ez da aipatzen enpresarien irabaziak gero eta handiagoak izan arren soldaten erosahalmena geroz eta murritzagoa dela: agerian geratzen da txostenean agertzen den soldata hazkundea ez dela erreala, krisia hasi zenetik hona soldata errealak murriztu egin baitira. Confebaskentzat, 2019 urte oparoa izan da, nahiz eta grebak eta lan gatazkak jasan behar izan dituzten. Txostenean ez da poztasun ageriegi bat nabaritzen, baina bai negozioa ondo doala. Langileentzat, aldiz, egoera ez da batere ona, nahiz eta langabeziaren tasa baxuekin apaindu.\nAurreikuspena : joera mantentzea\nEAEko ekonomiaren hazkundea pixka bat motelduko da 2020an, baina Espainiar Erresumaren eta Europako ekonomia aurreratuen gainetik kokatuko da Barne Produktu Gordinaren hazkundearen eboluzioa. Confebasken aurreikuspena %1,9koa da, aurreko urtekoa baino hiru dezima murritzagoa.\nEAEko ekonomia hazkundearen oinarria, berriro ere, barne eskaria izango da, eta industriaren egoera ez da batere ona izango. Sektore honek mundu mailako gorabeherak pairatuko ditu; hala ere, badirudi autogintzak eta petrolio birfindegien azpisektoreen joerak hobera egingo dutela. Zerbitzu sektoreak gutxiago haziko da, turismoa dela eta. Hoberen jardungo duen sektorea eraikuntza da, nahiz eta ez den hain indartsu agertuko.\nBestalde, txostenak enpresariak kezkatzen dituen hiru gaiak azpimarratzen ditu. Azken urtean salmenten errentagarritasuna murriztuz joan da. Bestetik, langile gaituak aurkitzeko zailtasuna ere kezka handia da; azkenik, langileen kostuak hazi egingo dira.\nEnpleguaren aldetik, Confebaskek hazkundea iragarri du, krisi aurreko maila gaindituz. Langabezia tasa %9ra jaitsiko da, 2008tik izandako baxuena.\nLaburbilduz, “Euskadin beti hobeto” izan daiteke aurreikuspenen goiburua. Egoera antzekoa izatea aurreikusten du txostenak, industriaren egoera iluna mantenduz eta eraikuntzaren indarra (ahulagoa) azpimarratuz.\n“Industria 4.0, lehiakortasuna, egonkortasun politiko eta instituzionala, langileen kopurua eta prestakuntza, lan harreman kolaboratiboak eta enpresarien aintzatespena dira patronalaren erronkak”\nPatronalak EAEko ekonomiak dituen hainbat erronka ere planteatzen ditu: industria 4.0, lehiakortasuna sustatzea, egonkortasun politikoa, instituzionala eta antzekoak bultzatzea... Lan harremanen inguruan, zenbait erronka azpimarragarriak dira. Batetik, enpresek langile kopurua eta horiek behar duten prestakuntza maila bermatu nahi dituzte. Bestetik, lan harreman kolaboratiboa bultzatu nahi du patronalak, enpresen lehiakortasuna eta bideragarritasuna asetzeko asmoz. Aipatzen duten beste erronka bat da enpresarien eta enpresaren aintzatespen sozialean aurrera egitea, euren hitzetan, aberastasunaren, enpleguaren eta gizarte-ongizatearen sortzaileak direlako.\nBeste hainbat gomendio eta erronken artean, beti errepikatzen da hazkunde ekonomiko moderatuaren eta ziurgabetasun handiko merkatuen egungo fasera egokitzea. Elkarrizketa sozialari ere aipamena egiten diote, enpresariek eta langileek, patronalak eta sindikatuek interes berdinak izango balituzte bezala. Horrela, negoziazio kolektiboa lehiakortasunean laguntzeko tresna modura planteatzen dute.\nTxostenak eta planteatzen dituen erronkek, berez, hamaika gabezia dituzte. Ez dira inondik ere ikusten klima aldaketa eta datorren kolapso ekologikoa, industria eta enpresak era gogor batean kolpatuko dituztenak. Ez da epe luzeko ikuspegia lantzen; epe laburrean kokatzen da analisia. Genero ikuspuntua ere ez da inondik aurkitzen. 2018an eta 2019an gauza asko gertatu dira horren inguruan, bi greba feminista tartean, baina badirudi soldata arrakala ez dela existitzen.\nErronken aldetik, patronalaren proposamena da Adegik planteatu zuen Lan Harremanen Eredu Berriari jarraipena ematea, baina hortik kanpo, ez da ezer berririk proposatzen: langileak eta erakunde sindikalak enpresen helburuen mende jartzen dira.\nLaburbilduz, urteko analisiaren eta aurreikuspenen inguruan egiten diren txostenen artean, Confebaskek abenduaren amaieran argitaratu zuen hau oso eskasa da, aurkezten duen analisia ahula baita.\nAgenda sindical, 18-20 de febrero\nSe ha convocado una concentración a las 10.00 delante del Parlamento Vasco para que se esclarezcan los hechos de Zaldibar.\nLos trabajdores y las trabajadoras de las residencias y de los centros de día de Gipuzkoa llevan 218 días en huelga. Seguirán hasta el 8 de marzo mientras no haya acuerdo (ELA).\nEn Bizkaia, los trabajadores y las trabajadoras de Novaltia llevan 209 días en huelga por un convenio propio y justo. También denuncian vulneraciones del derecho de huelga.\nEn Igorre, Los trabajadores y las trabajadoras de Araluce llevan 101 días en lucha contra el cierre de la empresa.\nLos trabajadores de residencias de Araba se concentrará de 11.00 a 11.30 delante del edificio de la Diputación para exigir un convenio digno que mejore sus condiciones laborales y el servicio ofrecido a los usuarios y usuarias (ELA, LAB, UGT, CCOO).\nLos trabajadores y las trabajadoras de Tecnilogica – Accenture de todo el Estado se concentrarán desde las 14.00 hasta las 14.15 bajo el lema “Nomás subidas 0” (CGT, CCOO, ELA, UGT).\nLos trabajadores y las trabajadoras de las dos tiendas de Sephora de Iruñea continuarán con la huelga indefinida todos los jueves, viernes y sábados, hasta conseguir un convenio digno. Ya han hecho 6 días de huelga (ELA).\nEn Bedia, Los trabajadores y las trabajadoras de Forjas Unidas Vascas, FORVASA, harán su cuarto día semanal de huelga para exigir transparencia a la dirección de la empresa.\nEn el Francia los sindicatos han convocado una huelga general para hacer frente a la reforma del sistema de pensiones que afectará a Euskalerria continental.


CDak kopiatzeko makinen zerbitzua Bilbon Sustatu.eus - Teknologia albisteak\nCDak kopiatzeko makinen zerbitzua Bilbon\n2004-10-01 : 12:10\nCopyplay enpresak Bilbon zabaldu du denda. Bertan zeregin ezberdinetarako makinak daude: CDak kopiatzeko, bideo edo binilozko diskoak CD eta DVDan gordetzeko eta argazki digitalak inprimatzeko. Aldi berean, bideokluben antzera, filmak alokatzeko makina ere bada denda honetan.\nMakina hauen funtzionamendua erraza da. Bezeroak euro bat sartzen du txanpona sartzeko zirrikituan. Aldi berean, kopiatu nahi duen CDa sartzen du makinan. Orduan, aparatuak erabili gabeko CD bat jartzen du. Horrela, CD originaleko edukia grabatzen hasten da. Binilozko diskoen eta VHS filmen kasuan, prozesua motelagoa da, eta horregatik, orduka ordaintzen da.\nCopyplay-k baditu Espainiako estatuan hainbat denda: Valentzian, Sevillan, Zaragozan eta Kordoban. Eta aurrera begira, gehiago zabaltzeko asmoa du.\nOrain gutxi sektore bereko beste enpresa baten berri eman genuen Sustatun: YourMusic. Azken honek ere, Bilbon denda bat zabaltzeko asmoa du. YourMusic-ek sistema berri bat garatu du. Horren bitartez, bezeroak nahi duen abestiekin osatu dezake Cd-a; ordenagailua eta Internet eskura izan gabe.\n2004-10-01 : 12:54\nBilbon non dago? Euren web orrian oraindik ez dute jarri Bilboko dendaren helbidea.\n2004-10-01 : 13:32\n> Ercilla kalean, Ercilla hotelaren parean.\n2004-10-01 : 13:37\nErcilla hotelaren aurrean.\n2004-10-01 : 14:03\n2004-10-02 : 00:55\nPixkat flipatua nago albistearekin: hori legezkoa al da? Ez al dago arazorik, pirateoaren kontra hainbeste protestatzen dutenekin? Nik ez dakit gai honetaz askorik, baina dakienen baten azalpena eskertuko nuke.Eskerrikasko.\n2004-10-04 : 13:22\nYourMusic-en kasuan, zerbitzua martxan jartzerakoan, kontuan izan dituzte autore eskubideak; sistema edo programak duen funtzio baten bidez, badakite zehazki zenbat aldiz saltzen den abesti bakoitza. SGAE-ko produktore fonografikoen erregistroan barneratu da "YourMusic" proiektua. Horrela, duen musika bilduma saltzeko beharrezko diren lizentzia eta baimen guztiak ditu. Saltzen dituen abesti bakoitzeko autore eta bestelako eskubide guztiak ordainduko ditu.\nMusika CDa bezeroak aukeratutako abestiekin


Gipuzkoako Elikagaien Bankuak laguntzaileak behar ditu - Urola Kostako Hitza : Urola Kostako Hitza\nJanari bilketa kanpaina zabala egin nahi du Gipuzkoako Elikagaien Bankuak hilaren 29an eta 30ean, baina jendea falta zaie saltoki guztietara iristeko.\nBoluntario jarduerarako eskaera\nDatak: Azaroak 29 ( ostirala) eta Azaroak 30 ( larunbata)\nOrdutegia: Egunean lau orduko hiru txanda izango dira: 10etatik 14etara; 14etatik 18etara eta 18etatik 22etara.\nTokia: Gipuzkoako hipermerkatu eta supermerkatu handiak, 48 merkataritza-gune batez beste.\nOinarrizko ekintza: Boluntarioak, txalekoak jantzirik, merkataritza-gunean sartzen direnei, poltsa bana eskainiko die janariekin itzultzera gonbidatuz. Irteten direnek emandako poltsak jasoko dituzte eta horretarako egokitutako ontzietan ipini.\n-Sarrera irteera ordutan aldaketak egon daitezke baina ordutegia ezin da lau ordu baina gehiago luzatu.\n-Boluntario guztiak edozein ezbeharren aurka aseguratuta egongo dira.\n-GEBek lan bikoitza egiten du: ingurugiroa zaindu eta gizartea lagundu.\n2012. urtean 20.000 pertsona inguruk jaso zuen GEBen laguntza, banatzeaz arduratzen diren erakundeen bidez. Hauek, aurrez hiru bidetatik ( Azken Minutua, Europako Erkideagoa, Hileroko programa) jasotakoa. Guztira banatutako kiloak 1.800.000 izan ziren.\nGipuzkoako Aldundiaren laguntzaz garatutako “Azken Minutua” programaren bidez, 2012. urtean zabortegietan amaituko zuten 700.000 kilo janari jaso ziren ondoren aprobetxatzeko.\nInformazio gehiago: www.bancoalimentosgipuzkoa.org


Taki japoniar hiriko ordezkariei harrera . diariovasco.com\nTaki japoniar hiriko ordezkariei harrera\nTaki 14.846 biztanle dituen herri japoniarra da\nBi hirien arteko harremana izaten jarraitzeko asmoa adierazi dute\n13 enero 201715:33\nDonostiako alkate Eneko Goiak harrera egin die Japongo Taki hiriko alkate Yukio Kubo buru duen ordezkaritza bati Udaleko Harrera gelan.\nTakin nazioarteko eta japoniar sukaldaritza gune berri bat eraiki nahi dute eta proiektu honen berri eman diote alkateari. Donostiako gastronomia ezagutu nahi izan dute eta bi hirien arteko harremana izaten jarraitzeko asmoa adierazi dute.\nTaki 14.846 biztanle dituen herri japoniarra da eta Mie prefekturan kokatua dago.


XIX. PILOTA EGUNA\nMartxoaren 12an XIX. Pilota Eguna ospatuko dugu. Eguraldi txarra iragarrita dagoenez, ikastolako frontoian ospatuko da.\nMartxoaren 1etik aurrera, Ikastolen Elkarteko 2016 Udako Aisialdi eskaintza izen ematea irekiko da.\nMartxoaren 11an Elgoibar Ikastolan Gipuzkoako Eskolarteko Txapelketari dagokion bosgarren kanporaketa ospatuko da. Aurtengo edizioa berezia izango da, izan ere, arratsaldeko 14:30ean emango zaio hasiera bat-bateko saio didaktikoarekin.\nGKOB: KIROL KAMISETAK\nIkastolako kirol kamiseta bat salmentara ateratzeko lanean ari gara guraso kontseilutik (taila guztietan). Kamisetak bozka batez aukeratutako kolore bakarrekoak izango dira.\nOtsailak 11-ean “Goazen Supermerkatura” ekintza burutu zen Lehen Hezkuntzako 3. mailako ikasleekin, kontsumo jasangarria eta elikadura osasuntsua bultzatuz.\nEskerrik asko, gurean izena eman duzuen guztioi! Ikastolan denok gara gu!\nGURASOOK MINGAINAK DANTZAN\nOtsailaren 4an, Santa Ageda bezpera ospatuko dugu. HH 04-05 urteko haurrak, 15:15ean Gabriel Krutzelaegi kalean hasi (Ludoteka parean) eta ikastolaraino joango dira santa eskean. Bertan LHko ikasleekin batera abestu eta gero, gelara itzuliko dira.\n"AMETS BAT" PROGRAMA\nMENDI IRTEERA: BESAIDE\nUrtarrilak 31rako Morkaikotik, Ikastolako eta Herri Eskola gurasoekin elkarlanean antolatutako mendi irteera proposatzen dizuegu: Besaide.\nHH 2TIK GORAKO MATRIKULAZIO ALDIA ZABALIK\n2016-17 ikasturterako, HH2tik gora, izena emateko epea irekita, urtarrilaren 25etik otsailaren 5era.\nSAHARAREN ALDEKO XII. EUSKAL KARABANA\nKarabana honek saharar herriari eman diezaiokeen laguntza humanitario txiki bat baino ez da. Laguntza eman nahi duenak BMn eta EROSKIn horretarako propio jarrita dauden karroetan janaria eramatea besterik ez dauka. Anima gaitezen!


Argi izan behar dugu nahi ez dugunean ere sexu-heziketa egiten dugula – Guraso.eus\nArgi izan behar dugu nahi ez dugunean ere sexu-heziketa egiten dugula\n2021-10-24\tguraso\tIruzkinik ez\nZergatik ditugu hainbeste zailtasun sexualitateari buruz hitz egiteko? Zergatik da gai tabua etxe gehienetan? Naiara Malnero psikologo eta sexologo klinikoaren arabera honek zerikusi handia du aurrekoengandik jasotakoarekin; funtsean, inork ez duelako gurekin sexualitateari buruz modu irekian eta naturalean hitz egin. Tabua belaunaldiz belaunaldi betikotzen da; beraz, ez dugu sexualitateari buruz modu irekian eta naturalean hitz egiteko eredurik. Eta garrantzitsua da gauzak aldatzen joatea.\nHala, haurrak txiki txikiak direla hasi behar dugu heziketa sexualarekin. “Dirudiena baino errazagoa da, gainera”, azaltzen du Malnerok. “Nola hartzen zaio aurre abusu sexualari? Umeei azalduta zer den norberaren gorputza, nola maitatu eta zaindu behar den, badirela eremu batzuk bakarrik norberak, gurasoek eta medikuak ikutzen dituztenak… Eta halakoak oso oso txikitatik erakuts daitezke”.\nUmearen adinaren eta interesen arabera egingo da sexu-heziketa. Hemen pista batzuk.\nJaio berriak direnean\n“Ezertan hasi aurretik garrantzitsua da zenbait gauza argi edukitzea”, azaltzen du Malnerok. “Hizketan ikasi ez badute ere haur txikiek dena harrapatzen dute, eta belakiak dira; dena xurgatzen dute. Sexualitatearekin lotuta bada arau bat oinarri oinarrizkoa dena; ezinezkoa da sexu-heziketarik ez egitea. Eredu gara haur txikientzat, eta ezer esaten ez badiegu ere gure jokaerak eta jarrerak ikusten dituzte. Nola prestatzen naizen lanera joateko, nola makillatzen naizen, nola janzten naizen, ze jarrera ditudan… Halakoak ez dizkigu inork azaltzen. Txikitatik ikusten ditugun gauzak dira. Beraz, helduok jabetu behar dugu eredu bat ematen ari garela, eta txiki-txikiak diren umeei ere ematen diegu”.\nZergatik? galderaren etapa\nBada etapa bat non Zergatik? galdera nagusitzen den. Umeek edozer gauzarekin lotuta galdetzen dute zergatik? Eta galdera horrek sexualitatearekin lotura duenean hasten gara helduok heziketa sexualean oinarri oinarrizkoa den araua puskatzen; ez dugu erantzuten edo metaforak erabiltzen hasten gara.\nGauzak horrela umeak ez du eskatzen duen informazioa lortzen, eta bestetik hasten da jabetzen nola badiren gai batzuk zeinetaz ez den naturaltasunez hitz egin. Horrek jakinmin handiagoa sortzeaz gainera, tabu izaera betikotzen da.\nSaiatu naturaltasunez erantzuten eta momentuan ez badakigu esan informazioa bilatu behar dugula eta geroago erantzungo diogula. Ona litzateke informazioa berarekin batera bilatzea ere.\nEta saihestu metaforak: loretxoak, erletxoak, hazitxoak, zikoina… Metaforak dira baina gezurra dira edo ez dira umeak behar duen egia.\nArgi eduki haur txiki batek haurdun dagoen emakume bat ikusten duenean lehenengo galdera izango dela: “Nola aterako da?”. Eta hurrengoa izango da: “Nola sartu da?”. Ez dira galdera maltzurrak, galdera guztiz naturalak baizik. Tonu eta intentzio berdinarekin galdetzen dute: “Zergatik da gaur euria?”.\nSei bat urteren bueltan\nEtapa honetan hasten dira umeak generoak bereizten, eta une ezinhobea da gure haurrak berdintasun sexualaren esparruan hezteko. Hau da unea umeei azaltzeko lanbide guztiak direla guztientzako, kolore guztiak direla guztientzako, jolas guztiak direla guztientzako… eta ondo dagoela hori. Gizartearen joera da gu guztiok klasifikatzea, eta lehen hezkuntzan hasten dira umeak ere horretan. “Neskak neskekin ibiltzen dira, eta esan ohi dute mutilak zakarrak direla. Mutilak mutilekin ibiltzen dira, eta esan ohi dute neskak aspergarriak direla… Hor eragiten hastea garrantzitsua da”, dio adituak.\nHamar – hamaika urte\nAurre-nerabezaroa da eta menarkia garaia neska gehienentzako. Hormona festa hasten da bai mutilentzako bai neskentzako, eta etapa honetan komeni da gazteei aurreratzea nola aldatuko zaien gorputza, hormona aldaketa zer den, aknea azaldu daitekeela, ileak aurretik ez zeuzkaten lekuetan, ahots aldaketa etorriko dela… “Eta azaldu behar zaie bularra ez dela bat batean hazten. Ez dela hasieratik emakume heldu baten bularra izango. Berdin mutilekin; ilea agertzen joango dela, baina hasieran ile bakan eta indarrik gabekoak izango direla, ez bizar sendo bat”. Aurretik abisatuta egotea beti da abantaila bat. Informazioa eman behar da aldaketak nabaritzen hasi aurretik.\nTalde mistoen hasiera da. Hormonak eragin bete betean daude eta gurasooi gehien arduratzen gaituen sasoia da. “Asko une honetan hasten dira heziketa sexualarekin arduratzen, eta berandu da; izan ere, nerabeak uste du dena dakiela, gurasoek ezer gutxi dakitela eta aurretik lanik egin ez bada zaila izango da beraiengana heltzea”, dio Malnerok.\nNerabeek, gehienetan, ez dute gurasoekin gai hauetaz hitzik egin nahi izaten. “Hitzik egiterik ezin bada, entzun dezatela”, gomendatzen du adituak. Proposatzen du gurasoek beraien arteko elkarrizketak edukitzea nerabearen aurrean hark entzun ditzan esandakoak. “Ez gaituztela behar ematen du, baina guztiz kontrakoa gertatzen da. Etapa honetan behar gaituzte gehien”.\nAdin honetan zaila da nerabeekin hitz egitea. Horregatik da hain garrantzitsua adin honetara heldu aurretik egindako lana.\nHaurrek sexualitateari buruz galdetzen dute beste edozein gairi buruz galdetzen duten bezala. Guk daukagu tabua.\nDebekatuta dago erantzunik ez ematea. Ez badakigu momentuan erantzuten esan bilaTuko dugula informazioa edo hobe; bilatu informazioa haurrarekin batera.\nDebekatuta dago gezurra esatea. Ondo pasatzen ikasi behar dute, arriskurik hartu gabe.\nEz badute hitz egin nahi, ez da aitzakia izango guk hitzik ez egiteko edo ematen ari garen ereduaren jabe ez izateko.\nArgazkiaren iturria: Dainis Graveris\nIruzkinik ez "Argi izan behar dugu nahi ez dugunean ere sexu-heziketa egiten dugula"


Forgesen matxismoaren kontrako binetak, Metroan erakusgai | El Correo\nZurekinForgesen matxismoaren kontrako binetak, Metroan erakusgai\nForgesen matxismoaren kontrako binetak, Metroan erakusgai\nGaurtik aurrera erakutsiko diren bineta hauek 2014ko urrian erakusgai egon ziren panelak hartu dituzte barne. / E.C.\nGaurtik aurrera 13 panelez osatutako erakusketa bat egongo da Abando, Moyua eta Santimami/San Mamés geltokietan\nELCORREO.COM Miércoles, 7 marzo 2018, 22:59\nBi aste igaro dira Antonio Fraguas, Forges, umorista grafikoa hil zenetik eta gaur, Martxoaren 8arekin eta, beraz, Emakumearen Nazioarteko Egunarekin bat etorriz, Metro Bilbao eta JA! Elkarteak bat egin dute eta bere binetak berreskuratu dituzte, metropoli trenaren instalazioetan erakusgai jartzeko.\nForgesek bineta batzuren bidez matxismoaren salaketa egin zuen eta gaurtik aurrera 13 panelez osatutako erakusketa bat egongo da Abando, Moyua eta Santimami/San Mamés geltokietan, 'Metroz metro, matxismo va de retro' izenburupean. Helburua da bizkaitarrek bere lanaren zati interesgarri bat ezagutzea.\nBineta hauek 2014ko urrian erakusgai egon ziren panelak hartu dituzte barne. Emakumeen Nazioarteko Egunaren harira, Metro Bilbaok aukera eman nahi izan die bezeroei artista bikain honen lanaz berriz gozatzeko. Orduko hartan Forges Bilbora etorri zen 'Ja! Bilbao' jaialdian parte hartzeko eta Abandoko erakusketa inauguratu zuen.\nMetroak bereziki oroitu nahi izan du egun hori eta Forges bera Metro Bilbaoren ohorezko liburua sinatzen ari zen unean egindako argazki bat ere gehitu du erakusketan.\nOrduan Forgesek onartu zuen erraza dela matxismoa ikuspegi umoristikoaren bidez lantzea, «oso logikoa eta zentzuzkoa baita, ezin da beste inondik hartu». Gogoratu zuen, umorez, «duela urte batzuk, matxistek beren matxistadak egiten zituztenean, sudurra urdin jartzen zitzaiela». Eta gizonei gomendatu zien goizetan ispiluan begiratzeko, «batzuek beste batzuek baino urdinago izango dugu eta sudurra».\nIraganari begiradatxo bikoitza Sei postal, lanaldi amaiezinak egiten zituzten emakume anonimoren inguruko gogoeta egiteko


Azaroaren 25ean egingo den mobilizazioarekin bat egiteko deia egin dute Bilgune Feministako kideek - Anboto.org\nAzaroaren 25ean egingo den mobilizazioarekin bat egiteko deia egin dute Bilgune Feministako kideek\nDurangoko Bilgune Feminista 2018-11-23 10:04\nAzaroaren 25a gerturatzen ari den honetan, feministok (in)justizia sistemaren izaera patriarkala jarri nahi dugu jo-puntuan. Honek, emakumeoi* sinetsi ez, eta eraso sexisten erantzule egin eta berbiktimizatzen gaitu.\nEHn jazotako azken erailketa matxistek erakutsi dute judizialki salatzeak ez duela bermatzen emakumeon* babesa. Erasoa jasandakoon beharrak eta baldintzak ez dira kontuan hartzen, salaketa prozesua bera oso gogorra bihurtuz. Honi askotariko indarkeriak elkar gurutzatu daitezkeela gehitu behar zaio (klase aldagaia, arrazakeria...) egoera are gehiago zailduz.\nMuineko konponbideak eman gabe, kartzelaldiak gogortzea eskaintzen du sistema judizial zigortzaileak. Guk argi diogu espetxealdi iraunkor berrikusgarriaren aurka gaudela. Patriarkatuaren tresnak dira gaztigua eta presondegia; hauen bidez ez da bortizkeria amaitzen, ez baita bermatzen erasoa jasandakoon erreparazioa eta ez errepikatzea.\nErauntsi feminista eragitera goaz patriarkatuaren (in)justizien aurrean. Ezinbestekoa da gaurdanik indarkeria matxistari aurre egiteko eta emakumeok* babesteko erakunde-baliabideak aplikatzea eta hobetzea. Horregatik, Bilgune Feministatik dei egiten dugu domeka honetan, azaroak 25, 13:00ean epaitegitik hasita, Durangoko Autodefentsa Feminista Asanbladak deitutako mobilizaziora batzeko.\nBukatzeko, gaur "hau ez da justizia" diogu. Bihar, nahi dugun justizia definitzeko, lortzeko, asmatzeko, amesteko... egin ahalean eta borrokan jarraituko dugu.


Asteartean, azaroak 9, Andrew Olea, Patrick Githingi (automozioaren eta enpresekiko harremanen arloko zuzendaria) eta Juan Cañada (kolaboratzailea) izan ditugu bisitan. Hiru hauek Kenya-ko Nairobiko Eastlands College of Thecnology-tik datoz, hiriburuko lanbide heziketako ikastetxe behartsu eta jendetsuenetako batetetik hain zuzen.\nPrestakuntza zentro honek automozio eta elektrizitateko ikasketak eskaintzen ditu, baita energia berriztagarriak instalatzeko, eta industria eta etxeetako instalazioak mantendu eta kontserbatzeko tailer eta ikastaro espezifikoak ere. Ikasturte bakoitzean 400 ikasle inguru igarotzen dira beraien ikasgeletatik, zeinak irakaskuntza dualeko sistemaren bidez prestatuak diren. Modu honetan tokiko enpresekin praktikak egitea bultzatzen da, eta, hala, ikastetxeko gela eta tailerretan ematen diren ezagutza teoriko eta teknikoak finkatzen dira.\nCIP Donapea IIP hezkuntza funtzionamendua ezagutzeko interesa, Afrikako errealitatera egokitu daitezkeen irakaskuntza eta lan ereduak garatzeko aukera izatea da, eta, hala, Nairobiko gizarte ahulenaren garapenari lagundu ahal izatea.\nCIP Donapea IIP-rentzat oso atsegina izan da oso emankorrak izan diren uneak partekatzea, laburrak izan diren arren. Lehenengo harreman horrek bi ikastetxeen arteko trukeak ekarriko dituela espero dugu, batzen gaituen horretan elkarrekin lan egiteko.\nEskerrak eman nahi dizkiegu gu ezagutzeko hainbesteko interesa erakutsi diguten pertsonei, eta, jakina, gure urrutiko bisitariei arreta ematen buru-belarri aritu diren Automozio eta Elektronikako langileei.


2.000 alegazio inguru garraio zerbitzuen murrizketen aurka | El Diario Vasco\nCosta Urola2.000 alegazio inguru garraio zerbitzuen murrizketen aurka\n2.000 alegazio inguru garraio zerbitzuen murrizketen aurka\nUsurbil-Ospitaleak lineako Aginagako geltokietako bat. / ARANBERRI\nGipuzkoarren eta bereziki usurbildarren garraio zerbitzu publikoa errespeta dezatela eskatu du alkateak\nJOSU ARANBERRI USURBIL. Miércoles, 25 octubre 2017, 10:33\nUsurbilgo herritarrak indartsu azaldu dira Gipuzkoako Foru Aldundiak autobus zerbitzuetan egin nahi dituen murrizketen aurrean. Izan ere, erabaki horiek alegatzeko epea urriaren 23an bukatzen den arren, usurbildarrek 2.000 alegazio inguru sinatu dituzte, Udalak propio sinatu duena barne. Zentzu horretan, Xabier Arregi Usurbilgo alkateak bilera izan du Marisol Garmendia Mugikortasun eta Lurralde Antolaketako diputatuarekin eta Iñaki Prego zuzendariarekin. Bileran, «gipuzkoarren eta bereziki usurbildarren garraio zerbitzu publikoa errespeta dezatela» eskatu die Usurbilgo alkateak.\nIzan ere, Lurraldebus-ek eskain-tzen duen 'Usurbil - Ospitaleak' linea guztiz desagertarazteko asmoa iragarri du Aldundiak. Bertan daude, besteak beste, Usurbilgo herriguneko eta Aginagako zein Txokoaldeko geltokiak. Horrez gain, 'Usurbil - Hernani' arteko linean Zubietako, eta, horrenbestez, Santueneko geltokiak ere desagertuko dira. Linea hori, esaterako, Zubietan zein Santuenen bizi diren gazteek erabiltzen dute Lasarteko institutura joateko. Hemendik aurrera Usurbilgo herrigunera hurbildu edo Lasarte-Oriara beraien kabuz joan beharko dira halabeharrez. Udal arduradunen iritziz, «murrizketa hauek adinekoen eta gazteenen artean izango dute eraginik handiena, hau da, babes gutxien daukaten gizarte sektoreen artean».\nAldundiak linea horietan erabiltzaile gutxi dagoela argudiatu du. Horren aurrean, Xabier Arregi Usurbilgo alkateak «zerbitzu publikoen defentsa egitea» eskatu die Aldundiko arduradunei. Aldundian eginiko bileran, udal ordezkariek esan zieten bus zerbitzu publikoak ezin direla «erabiltzaile kopuruaren arabera eta ikuspegi ekonomizista hutsetik jarri edo kendu, irizpide horrek zokoratu egiten baititu komunitate txikiak». Gogorarazi zitzaien aurreko legealdian lanketa handia egin zela, herritarrei parte hartzeko aukera handia eman zitzaiela, eta ezin dela orain bat-batean egindakoa deuseztatu.\nUrriaren 31n egingo den plenoan, gobernu taldeak mozioa aurkeztuko du. Bertan, besteak beste, herritarrekin, udalekin eta gizarte eragileekin prozesu ireki bat martxan jar dezala eta Usurbilen dauden bus-zerbitzu eta linea guztiak mantendu di-tzala eskatuko diote Aldundiari.\n1936, 1937, 1958 eta 1960an jaiotakoen bilkura Iñaki Aiertza: «Ez nuen sekula pentsatuko Urrakiko Igoera irabaziko nuenik»


Bilboko Konpartsak-ek jai herrikoien aldeko zozketa antolatu du - Ekologistak Martxan - Euskal Herria\nBilboko Konpartsak-ek jai herrikoien aldeko zozketa antolatu du\n2021ko Augustren 10\nBilboko Konpartsak-ek zozketa bat antolatu du, zeinetan erositako boleto bakoitzarekin zuen laguntza eskaini ahalko duzuen, elkarrekin jai herrikoi eta partehartzaile batzuen garapena sustatzeko.\nBoletoaren prezioa euro 1-ekoa da eta Ekoetxean dagoeneko badago salgai (Pelota kalea 5, Bilbo).\nZozketa data urriaren 30a izango da eta Bilboko Kanpartsak-en sare sozialetan, streaming bidez, honen jarraipena egiteko aukera izango duzue. Bertan 6 zenbaki saritu aterako dira.\nSarituak izateko hainbat aukera egongo da, izan ere 10 lote polit zozkatuko dituzte. Lote hauetan Bilboko hainbat dendek eta tabernek proposatutako produktuak egongo dira, adibidez, bazkari bat “Txukrut”-en edo “La Camelian”, “824 argitaletxea”-ko liburuak, gosaria “Bohemian Lane”-en, “Txarloska”-ko tarta bat edota “Veganamente” dendan gastatzeko bono bat. Bestetik, Txosnak bueltatzen direnerako, hauetan kontsumitzeko bonoak ere egongo dira.\nZorionekoak bazarete eta boleto irabazle bat egokitzen bazaizue, zozketa egunetik aurrera 30 egun izango dituzue Bilboko Konpartsak-en lokalen (c/ Zabalbide nº 5 Bilbao tfno:607653545) zuen saria jasotzeko. Bertan, bale batzuk jasoko dituzue, 2021eko urriaren 31-tik 2022-ko urriaren 31-ra arte erabili ahalko direnak, parte hartu duten denda eta tabernetan edo, ahal denean, txosnetan erabiltzeko.\n← Zadorra Bizirik elkarteak salatu duenez, Zadorra ibaian beste isuri bat izan da, eta arrain-fauna asko hil dira Bilboko Konpartsak-ek Bilboko Irria ospatzeko behar den materialaren lapurreta salatu du →


zilarrezko | Lantalan\nFagor Arrasaten egindako ahaleginak merezi izan du\nAsteartea, 2014ko azaroaren 25a\nBukatu da 2014ko Bikain ziurtagiriaren prozesua eta, aurten ere, hainbat enpresak lortu du ziurtagiria. Fagor Arrasate da enpresa horietako bat, euskara planak urteetan egindako ibilbideari esker, saria jaso baitute; zilarrezko Bikain ziurtagiria, hain zuzen ere. Hori dela-eta, Aritz Otxandianorengana hurbildu gara, eta ebaluazioaren gaineko nondik norakoak ezagutzeko galdetegi labur bat erantzuteko eskatu diogu.\nTitularra: egindako ahaleginak merezi izan du.\nBereziki poztu naiz/nau… urte luzeetan euskararen normalizazioan egindako lanak aitortza izan duelako.\nGertuago irteeratik ala helmugatik? Helmugatik gertuago.\nBisita-egunetan zer zen nagusi, kafea ala ezki-ura? Nik neuk lasai samar bizi izan nuen, baina bazegoen tila bat gustura hartuko zuenik ere.\nBikain ziurtagiria ez omen da ez auditoria eta ezta azterketa ere,… bidea egiten jarraitzeko tresna da guretzat.\nPentsatuta dugu Bikain ziurtagiria non zintzilikatuko dugun: bazkideek ikusi ahal izateko lekuren batean.\nBikain ziurtagiria jasotzera… ni neu joan nintzen, Fagor Arrasateko lehendakaria.\nEspero genuen… zilarra ateratzea.\nEz genuen espero… hain puntuazio altua izatea.\nFagor Arrasaten bikainak gara… organoek euskararen normalizazioari eman dioten bultzadan.\nFagor Arrasaten bikainak izango gara… nahi duen guztiak %100ean euskaraz lan egiteko aukera duenean.\nUrrezko Bikain ziurtagiria lortzea… euskararen normalizazioaren bidean hurrengo mugarria izan behar da.


HONDAKINEN MAHAIA ETA ORDIZIAKO UDALAK HONDAKINEN BILKETA DATUAK HOBETZEKO DEIA EGIN DUTE - ORDIZIAKO UDALA\nMartxoko datuen arabera, Ordizian birziklapen tasa %73koa da. Minimoaren azpitik dago. Hala, Udalak eta Hondakinen Mahaiak hondakinak ondo bereizteko beharra gogoratu nahi dute. Orain atez atekoa erabiliz eta gero txipdun edukiontzien sistemarekin.\nBilketa efektiboa izateko, hondakinak ondo bereizi eta kaleratu behar dira. Honek esan nahi du ez dagoela kalean, edozein egun, modu eta orduan hondakinak ateratzerik eta lurrean uzterik. Horrela uzten dena, errefusa gisa biltzen da. Jokaera ez da jasangarria eta, gainera, tratamenduaren gastua igo egiten da.\nAtez atekoarekin segi\nHala, txipdun edukiontzien sistema ezarri arte, atez ateko baldeak erabiltzen jarraitu behar da. Kontutan izan baita kaleko zabor ontzietan ez dela etxeko hondakinik utzi behar.\nBilketa egutegia eta ordutegia errespetatu behar dira:\nAstelehenean: PAPERA eta KARTOIA\nAsteartean, ostiralean eta igandean: ORGANIKOA\nAsteazkenean eta larunbatean: ONTZI ARINAK\nBaldeak bilketa puntuetara ateratzeko ordutegia 20:00etatik 23:00etara da; eta 20:00etatik 22:30etara erdigunean.\nTraste zaharrak astelehen iluntzean atera behar dira, beira botatzeko iglu edo edukiontziaren alboan utziz. Edukiontzi mota hau ez dagoen hondakin bilketa puntuetan ez da trasterik utzi behar.\nAzkenik, merkatari, ostalari eta zabor sortzaile handiekin (ikastetxe, osasun etxe, zahar egoitza, etab.) bilerak egingo dira atez ateko hondakinen bilketaren balorazioa egin eta hobetzeko.


Aperribai behealdea eta osasun zentroa lotzeko igogailua eraikitzen hasiko da Udala 2022an | Geuria\nAperribai behealdea eta osasun zentroa lotzeko igogailua eraikitzen hasiko da Udala 2022an\nAperribaik hiri-igogailu berri bat izango du 2022an. Hain zuzen ere, auzoaren behealdetik anbulategira arteko igogailua eraikitzeko lanak esleitu ditu Galdakaoko Udalak. Aurreikuspenen arabera 2022ko urtarrilean hasiko dituzte lanak eta datorren urteko erdialderako bukatuta egongo direla uste dute udal ordezkariek. Obrak Campezo enpresari esleitu dizkiote eta inbertsioa 662.000 eurokoa izango da. “Auzokide guztien irisgarritasuna nabarmen hobetuko du neurriak, eta bereziki, osagilearengana joateko beharra dutenena”, diote udal ordezkariek.\nIgogailua eraikitzearekin batera, beste lan batzuk ere egingo dituzte eremuan: dozena bat aparkaleku sortuko dituzte anbulategiaren ondoan, baita anbulantzientzako edo mugitzeko arazoak dituzten pertsonak hartu eta uzteko gune bat ere. “Era berean, arrapalak eraikiko dira anbulatorio aurreko plazan, dauden koskak saihestuta irisgarritasuna hobetzeko”, diote udal arduradunek.\nAperribain bost igogailu eraikitzeko proiektua 2018an aurkeztu zuen aurreko udal gobernu taldeak, eta lehenengo igogailua eraikitzeko lanak iazko martxoan hasi zituzten. Zehazki, bi igogailu eta arrapala mekaniko bat martxan daude jada: alde batetik, Osakidentzako kontsultategia eta frontoia lotzen dituena eta bestetik, Aperribai kaleko 34. zenbakia eta 46. zenbakia lotzen dituena, eta tartean bi igogaiu horien arteko arrapala mekanikoa ere.\n2018an aurkeztutako proiektuaren infografia egin genuen bere garaian GEURIAn:\nBigarren eta hirugarren igogailuak eraikita daude jada; lehenengoa eraikitzeko lanak hasiko dituzte 2022an // Geuria\nArgazkiak | Iturripe elkarte zeberioztarraren bolo-partidak eta kontzertuak Ermitabarriko auzotarrak elkartu ditu


Nutrizio eta Osasuna - Pauso-K Dance Studio\nPausokan zu eta zure Osasuna Zaintzen ditugu!\nTeorian badakigu osasuntsu egoteko ezinbestekoa dela bizitza aktiboa izatea, dieta orekatuarekin batera. Baina zenbateraino dakigun oreka hori zertan datzan. Badakigu zein den gure helbururako ariketa motarik onena? Ba al dakigu zenbat kkaloria kontsumitu behar ditugun gure pisuan? Ba al dakigu elikagaiak nola konbinatu, mantenugaiei etekina ateratzeko?…\nZeure burua zaintzen ikasi nahi baduzu, arrazoi estetikoengatik, osasunagatik, eguneroko energiagatik, seme-alabentzako elikaduragatik… Eta sakrifizio handirik gabe…\nAholkularitza dietetiko guztiz pertsonalizatua eskaintzen dugu\nPlan dietetiko batek (edozein helbururekin) funtziona dezan, ezinbestekoa da tratu pertsonalizatua izatea! Horretarako, azterketa pertsonal sakon bat egingo dugu, eta, bertan, pertsona bakoitzaren beharra aitortuko dugu, galdetegi baten eta BIOPEDANTZIA neurketen bidez. Pertsona horren egoera fisikoa, psikologikoa, errutina, ohiturak… ezagutuko ditugu, eta modu horretan bakarrik sortuko dugu horretarako egokitutako plan bat, eta erabat bideragarria den programa bat planteatuko dugu, helburuaren arabera:\nZelulitisa eta/edo flazid-a kendu\nEnergia gehiagorekin sentitzea\nModu osasungarrian jaten ikastea\nNutrizio-hezkuntza zure seme-alabentzat\nGainera, dieta kirol-aholkularitzarekin, training pertsonalarekin, analisi psikologikoarekin eta abarrekin uztartzeko aukera duzu. Programa oso baterako!\nETA BERRIKUNTZA GISA: ZURE BEHARRETARA EGOKITUTAKO PLANAK! Aurrez aurrekoak, online, etxez etxe…\n– Online plan ekonomikoa: denbora nahikorik ez baduzu edo zure egungo egoera ekonomikoak hala eskatzen badizu, jarraipen ez-presentziala, online kontsultekin!\n– Jarraipen pertsonalizatua: aurrez aurreko kontsulten bidez, orotariko gaiei heldu ahal izango diegu, tratamendu guztiz pertsonalizatuaren bidez.\n– Etxez etxeko kontsultak: tratamendu pertsonalizatua, beti zure erosotasuna bilatuz!\nHainbat eskaintza ditugu, zure planaren arabera. Galde iezaguzu!!!!!\nInteresatuak Alexandra Sanchezekin (Elikadura eta bizitza aktiboko aholkularia) harremanetan jartzea 645702000/alexandra33-11 @hotmail.es\nDohako lehen saioa!!!


« Aurrekoak 1 2 3 ... 39 40 41 42 43 44 45 Hurrengoak »\n[EH Mus. Blog nagusia]: Gasteiz Gazalbide txapeldunak\n[EH Mus. Blog nagusia]: SEGURAko kanporaketa\n[EH Mus. Blog nagusia]: AMEZKETAko kanporaketa\n[EH Mus. Blog nagusia]: LEABURU TXARAMAko kanporaketa\n[EH Mus. Blog nagusia]: ORENDAINgo kanporaketa\n[EH Mus. Blog nagusia]: IRURAko kanporaketa\n[EH Mus. Blog nagusia]: TOLOSAko kanporaketa\n[EH Mus. Blog nagusia]: LEGAZPIKO kanporaketa\n[2019-01-25]: gasteiz zabalgana2 kanporaketa\n[2019-01-25]: DONAPALEUko kanporaketa\n[2019-01-25]: IRISARRIko kanporaketa


Ekainaren 16ean Artzeren mundu handia ezagutu, irudikatu, oroitu, sentitu, partekatu eta bizitzeko deia - Albisteak - Usurbil\nEkainaren 16ean Artzeren mundu handia ezagutu, irudikatu, oroitu, sentitu, partekatu eta bizitzeko deia\nEkainaren 16ean Joxan Artze sortzaile handiari Usurbilek egingo dion herri-omenaldia aurkeztu dute gaur goizean, Usurbilen. Herritarrak eta Udala eskuz esku aritu dira azken hilabeteotan ekitaldia antolatzen, eta deia egin diete herritarrei ekainaren 16ean Artze bizitzera, bakoitzak nahi duen eran. “Hitzak ez dira inoiz hiltzen, eta, ondorioz, idazleak ere ez. Artze gurekin dago; guregan”, adierazi dute.\nHilabete luzez aritu dira Usurbilgo Udala eta herritarrak Joxan Artzeri eskaini nahi zaion herri-omenaldia antolatzen. Ekainaren 16ean izango da, larunbatarekin. Gaur goizean aurkeztu dute egitaraua eskuz esku lanean aritu diren batzordeko kideak, bai eta Jose Luis Zumeta margolari usurbildarrak egun horretarako propio sortu duen kartela, irudia. Alaitz Aizpurua Kultura-zinegotziak, guztien izenean, Zumetari egindako lana eskertu dio. Ezaguna da bien arteko harremana. Harreman estua, bai maila pertsonalean, bai kultur sorkuntzan, eta Zumetak ere bere ekarpena egin nahi izan du herri-omenaldi honetan. Horixe baita ekitaldiaren izaera eta muina: herritarra. Nor beretik emanez, aportatuz eta eskaintzen.\nHain zuzen, Yolanda Arrieta idazleak nabarmendu duenez, berak ere horregatik jarri du bere aletxoa, eta parte hartu herritik sortutako ekimen honetan. “Heriotzari bizitzatik begiratzeko modu bat da ekitaldi hau. Artzeren hitzak guztion artean sentitzeko, imajinatzeko, partekatzeko, bizitzeko. Ekitaldi honetan, Artzeren hitzak berpiztuko ditugu, modu horretan, pertsona bera ere berpiztuz. Artze gurekin egongo da, guregan baitago oraindik ere”. Arrietaren esanetan, hitzak ez dira inoiz hiltzen, eta, ondorioz, pertsona, idazlea, ere ez.\nAlaitz Aizpurua Kultura-zinegotziak, bere aldetik, gogora ekarri du Joxan Artzek behin idaztitakoa: “Gizon handia da mundua eta mundu ttikia gizona idatzi zuen behin, dotorezia handiz, Joxan Artzek, mundua eta gizonaren arteko harremanaz mintzatzeko, elkar topo egiten duten bidegurutzeaz hausnartzeko. Guk, ekainaren 16ean, Joxan Artzerekin elkartu nahi dugu berriz, dagoen tokian dagoela ere. Jakin baitakigu dagoenean dagoena, nonahi dagoela, inora joan beharrik gabe, xoria bailitz. Ihesean”.\nEkainaren 16ean Artzeren mundu handia ezagutu, irudikatu, oroitu, sentitu, partekatu eta bizi nahi dutela nabarmendu du Aizpuruak, “Artze, dagoen tokian dagoela ere, guregan baitago”. Izan ere, haren esanetan, handia da Artzeren mundua. Unibertsoa. Unibertso aberats eta zabala. Hainbat iturritatik osatua. Iturri zaharretatik, baina, aldi berean, ur berria edaten. Apurtzen eta eraldatzen. Nola formaz hala mamiz. Hitz berriak sortzen, hitz biziak aditzen, baina, beti, betiko hizkuntza zaharretik. Euskaratik eta euskaraz. Iragana eta etorkizuna josten. Eta gehienetan Usurbil abiapuntu. Usurbilgo toki eta bazterrak. Agerikoak eta ezkutukoak.\n“Ekainaren 16ean Artzeren unibertsoan arakatu nahi dugu. Gozatzeko”. Eta ezagutzen ez dutenei deskubritzeko parada eman nahi diete, eta ezagutzen dutenei hartan sakontzekoa.\nUrtarrilaren 12an zendu zen Joxan Artze. “Sortzaile handi bat galdu zuen euskal kulturak. Eta pertsona handi bat Usurbilek. Nola deskribatu Artze, ordea? Ezin. Poeta, idazlea, txalapartaria…. Guztietatik zuen zerbait. Horregatik izan zen sortzailea. Sortzaile handia. Eta, horregatik, zaila zaigu Artze hitz bakarrarekin deskribatzea, bere lana eta ekarria izugarri handia izan baita arlo eta eremu ugaritan, izan literaturan, izan musikagintzan, izan herrigintzan. Eta zaila zaigu ekainaren 16ean ondare hori guztia biltzea. Kaleratzea. Gutako bakoitzak Artze geure erara bizitu baitugu, eta, hain zuzen, horixe da ekainaren 16ean herrira dadin nahi duguna: norberak ezagutu, irudikatu, oroitu, sentitu, partekatu, bizi dezala Artze; nahi duen eran. Sentimendu horien guztien topagune izan daitezela Usurbilgo kaleak. Irudikatze kolektiboaren lekuko izan daitezela”, adierazi du.\nEgitarau zabala osatu dute. Txalaparta, poesia, dantza, kantua eta musika uztartu dituzte. Artzeren izana eta mamia, hain zuzen ere.\nJoxan Artze Ezagutuz atalaren barruan, ekainaren 13an, “Joxan Artze, espirituz ere bai” goiburuko hitzaldia, Andoni Salameroren eskutik. 18:00etan izango da, Potxoenea Kultur Etxean.\nEkainaren 16ko egunak atal eta ekimen ugari izango ditu:\n10:30ean “HARRIA HITZ” bisita gidatua egiteko aukera izango da. Hain zuzen, kulturan zehar murgiltzeko aukera ematen duen ibilaldi honek argi erakusten du Usurbilek euskal sorkuntzan jokatu duen papera. Usurbil euskal tradizioa eta modernitatea ederki uztartu dituen herria da, baita euskal sorkuntzarekin konprometitutako herria ere. Usurbilen inon baino hobe islatzen da 60ko hamarkadan Euskal Herrian gertatu zen kultur eztanda eta inon baino hobe islatzen da 60. hamarkadako kultur eztandaren ondorena. Honen adibide garbia da herrigunean ikus daitezkeen zenbait elementu eta artelan. Harria Hitz ibilbideak, elementu horien bitartez, Usurbilek euskal kultura garaikidearen susperraldian jokatutako papera ezagutaraztea du helburu. Aurrez izena eman behar da: 688-81 80 17 edo info@kultour.pro\nJOXAN ARTZE OROITUZ. 12:00 Mikel Laboa plazan. Ekitaldi nagusia. Txalaparta, poesia, dantza, kantua eta musika lagun ditugula oroituko dugu Joxan Artze.\nJOXAN ARTZE SENTITUZ. 17:00 Olanoneko anfiteatroan. Haurrek marrazkiak egingo dituzte txalaparta entzunez sentitzen dutenarekin. Ondoren, ipuin kontaketa laburra izango da.\nJOXAN ARTZE PARTEKATUZ. 18:30 Dema plazan. Joxan Artzeren lanaren aitortza egingo da, poesia eta txalaparta uztartuz. Bertan, Joxanekiko sentimenduren bat adierazi nahi duten guztiek parte hartzeko aukera izango dute, txalaparta joz edo haren poema bat irakurriz. (Aurrez izena eman nahi duenak: 943-36 06 92 edo kultura@usurbil.eus)\nJOXAN ARTZE BIZIZ. 22:30 Frontoian. Joxan Artzeren lanean oinarritutako ikuskizuna gertutik biziko dugu: dantza, txalaparta, poesia, musika, bertsoak...\nJOXEAN ARTZE IRUDIKATUZ. Egunean zehar, Sutegiko erakustaretoan.“Txoria txori” poema irakurrita, haurrek akuarelaz sortu dituzten marrazkiak ikusgai jarriko dira erakustaretoan.\nJOXEAN ARTZERI IDATZIZ. Egunean bertan, Erregistro Liburua egongo da, Joxan Artzeri zerbait idatzi nahi dionarentzat. Aldez aurretik, Potxoenea Kultur Etxera etorrita ere idatz daiteke bertan. (943-37 19 99)


Irurita eta Eugi (Nafarroa) batzen dituen NA-1740 errepidea 1936ko gerrako 1.756 preso inguruk eraiki behar izan zuten, bortxaz, 1939 eta 1941 urteen artean. Preso horien omenez, joan den larunbatean Bidegabeko Bidea eskultura inauguratu zuten Pitzamarren (Irurita, Nafarroa). Hala ere, Mikel Iriarteren eskultura inauguratu eta 24 ordu baino gutxiagora Baztango Falangearen izenean faxismoari gorazarre egiten dieten pintaketaz josita agertu da. Besteak beste, Viva Cristo Rey eta 39an irebazi giñun ta irabazikou irakur daiteke. Horrez gain, NA-1740 errepidean dagoen oroitarrian hiru lagunen izenak ere agertzen dira, horiei «kontuz» ibiltzeko mehatxua eginez.\nDena den, pintaketak ez dira eskulturan soilik agertu. Izan ere, Iruritako elizako sarreran dagoen horma zuria ere pintaketaz josita agertu zen atzo goizaldean. Bertan, gerran ustez Franco diktadorea defendatzeagatik hil ziren lagunen izenak idatzita agertu dira. Bestalde, Arraiozko (Nafarroa) herritar baten etxeko hormak hiltzeko mehatxuz bete ditu, ustez, Baztango Falangeak.\nVirginia Aleman Baztango alkatea, eta Santiago Aldako eta Agustin Olabe zinegotziak atzo joan ziren Pitzamar ingurura, gertatutakoaren berri izatera. Alemanek jakinarazi duenez, «Pitzamarren gertatutakoaren berri Foruzaingoari eman diogu, egin beharreko ikerketak egin ditzan». Guardia Zibila ere pintaketen egileak identifikatzeko ikerketan ari da. Dena den, Iruritan jazotako eraso faxista ez da era horretako bakarra izan. Hain zuzen, azken hilabeteetan, antzeko ekintzak izan dira Doneztebe, Amaiur, Bera eta Lesakan, besteak beste. Esaterako, duela gutxi, bai Beran baita Lesakan ere, herriko alkateei mehatxu egiten zieten pintaketak agertu ziren hainbat tokitan.\nEskultura inauguratzearekin batera, 1939 eta 1941 urteen artean esklabo gisa errepidea egiten aritutako 1.756 presoak omendu zituzten. Haietako bat izan zen Pako Barrena. «Errepide hau egiteko zuloak egin behar izaten genituen pikotxaz eta palaz, eta zuloa estaltzeko agintzen ziguten ondoren. Hori hamaika aldiz egin behar izan genuen, irainak entzunez», azaldu zuen. Alemanek errepidea egiten aritutako presoak ekarri zituen gogora. «Isiltasuna zigorgabetasunaren tokia da, eta hori hautsi dugu».\n(Berria. 09 / 05 / 18)


Santanderko Komikilari eta Ilustratzaile Profesionalen 1. Kongresura.\n6 Urria, 2016\tIlustrazioa, Orokorra\nElkarlanean hasi gara Nexus liburu-dendarekin (Santander) eta Joker liburu-dendarekin (Bilbo), ilustrazioaren errealitatea ezagutzeko Santanderren. Horregatik, DOAKO autobus bat antolatuko dugu Komikilari eta Ilustratzaile Profesionalen 1. Kongresura joateko. Santanderren izango da datorren urriaren 22an. Kongresurako eskaera egiten duten ilustratzaileek DOAN izango dute kongresurako sarrera.\nHorretarako, lehenbizi izena eman behar da info@euskalirudigileak.com helbidera idatzita, eta posta elektroniko horretan argi adierazi behar dira izen-abizenak, e-posta eta harremanetan jartzeko sakelako telefonoa.\nKongresua Magdalena Jauregian izango da, eta ekitaldian hizpide hartuko da nola garatu komikiaren munduko jarduera profesionala, horretarako egileak hurbilduz edizioan parte hartzen duten eragileengana.\nNazioarteko editoreek (Greg Lockart, DC Comics enpresako editorea) eta Estatukoek (Fernando Tarancón, Astiberri; Ricardo Esteban, Dibbuks) parte hartuko dute Kongresuan, eta baita ere komiki amerikarraren munduan finkatutako eragile zenbaitek, hala nola Edu Alpuentek eta Alberto Garridok.\nEra berean, Kongresuan aukera egongo da hizketalditxo bat egiteko José Ramón Sánchezekin, Ilustrazioko Sari Nazionalaren irabazlearekin, zeinak erakusketa bat egingo baitu ilustratu dituen liburuekin; gainera, topa egingo dugu Estrella Galicia garagardoak bere 110. urteurrena ospatzeko komikiaren alde egin duen apustuagatik.\nBestalde, profesionalentzat kezkagarriak diren zenbait gai ere landuko dira, hala nola: aholkularitza fiskala (Emilio Gonzalo Mayoren eskutik), egile eskubideak aro digitalean (deloyers.com), mikromatxismoak komikietan (Carla Berrocalen eskutik), nola bizi (osasunez) komikitik (David Enebralen eskutik, zeinak Marvel Comics enpresan izandako esperientzia azalduko baitu), banaketaren munduko egiak eta gezurrak (SD distribuciones enpresako ordezkariekin), eta gorputz-jarreren hezkuntza eta lanerako teknika (Iñaki Zubizarretaren eskutik).\nIzena emateko epea zabalik egongo da datorren astelehenera arte (urriak 17), gorago aipatutako helbide elektronikoan. Zuen zain egongo gara!


'Langraiz bidetik' hamar urte igarota | Iritzia | Berria\nKepa Pikabea Ugalde - 'Langraiz bideko' preso ohia\nHamar urte igaro dira ETAk jarduera armatua bukatutzat eman zuenetik. Espetxean, ez ginen gutxi, aurretik ere, horren alde ginen presoak. ETAk ezin zuela itsu-itsuan aurrera jarraitu uste genuen, eta uste hori nabariago geratu zen Loiolako porrotaren ondoren. Hala ere, arinkeria handiz, armekin jarraitzeko erabakiari bide eman zitzaion. Baina kanpoan, etor zitekeenaren beldurrez, ETAren erabakiari aurre egiteko, Ezker Abertzaleak mugimenduak hasi zituen.\nTestuinguru honetan, preso batzuk, inoren erabakien zain geratu gabe, uste genituen pausoak ematen hasi ginen. Hau da, borroka armatua bukatutzat eman, eragindako mina onartu, eta espetxe onurak (hurbilketa, irteera baimenak, gradu aldaketak...) eskatzeari bide eman genion. Geure buruari, ordura arte ukatzen genizkion edo eta ukarazten zizkiguten eskubideak, jorratzeari ekin. Hamar urte beranduago, gainerako presoak egiten hasi direna.\nEzagutzen dugu preso bat baino gehiago gu ematera ausartu ginen pausoak ematera iritsi ez zena, herrian bera eta senideak jazarriak izango ziren beldurrez. Eta zer da kontua, eta orain, presoei pauso horiek ematea eskatu egiten zaie, inork ez dituela herrian deskalifikatuko-eta. Espetxean, etxekoei zama ekonomikoa zerbait arintzeko, lan egitea ere, txalotu egiten da, eta inork ez die esango espetxearen morroi direnik lanean aritzeagatik. Gauzak nola aldatzen diren!\nHitz egin genezake, negoziatzeko egon diren aukera galduen arduradunez (Aljer, Lizarra, Loiola...). ETAn militatu izana ukatzen duten buruzagiez. Herrietan, bat ez zetorren jendearen aurkako jazarpenez. Epaiketetan, intsumisioa eskatzen ziguten eta beraien buruak estu ikusita, politika besterik ez dutela egin esanez, fiskaltzarekin burua makurtu dutenez. Beraiek aurrera eramandako estrategia politikoa akatsa izan zela, eta borroka armatuak eragindako mina onartu barik. Dena ikusteko jaioak gara!\nETAren amaiera egunean, Langraizeko espetxe zaharrean ginen. Langraizera, talde txikitan ekarri gintuzten estatuko hainbat espetxetatik, Asturias, Burgos, Zaragozatik... Prozesu hau, 2008. urtean hasi zen. Ez ginen multzo handia Langraizera etortzea erabaki genuenak, baina bai ETAko militantziaren argazki adierazgarria.\nArgi genuen, militante ginen aldetik, iraganari buruzko hausnarketa kritikoa egitea beharrezkoa zela eta gizarteari zuzendu behar gintzaizkiola. Hortik, gure iritzi artikulu eta elkarrizketak lau haizeetara zabaltzea. Eta eragile sozial, politiko eta biktimekin elkartzea, zauriak ixten lagunduz elkarbizitza berriari bide emateko asmoz.\nHorretan ginen, ETAk borroka armatuaren amaiera aldarrikatu bezperan. Elkarbizitzarako Tailerrean, talde gisa, indarkeriaren bi biktimarekin elkartu ginen, eta hasitako bidean jarraitzeko ziurtasun handiagoa eman ziguten. Gerora, beste biktima eta mehatxatu batzuekin ere bildu ginen.\nHamar urte igaro dira, denbora larregi galdu, ETAren armagabetze eta desagertzearen eszenifikazio hutsari bide ematen. Nahiz eta jakin, eragindako minari buruzko hausnarketa zela premiazkoa. Besteek eragindako minaz, eragin dutenek erantzun beharko dute, baina ETAk eragindakoaz, militante izandakook eta ETAren inguruko buruzagi politikoek erantzun behar dute.\nGALi eta torturei buruz, ekintzen arduradun zuzenak eta arduradun politikoak daudela esaten da. Batzuk besteak bezain arduradun. Hala da gure kasuan ere. Horregatik, onartezina da ardura politikotik gertatutakoaren erantzukizunik bere gain ez hartzea. Ez da zilegia satorren antzera lurpean ezkutatu eta atentatu egileen gainean pisu guztia uztea. Zigortuak izan ginenon eta oraindik preso jarraitzen dutenen lepora gertatuaren zama botatzea. Kolpatu zuen katearen azken katebegi ginenon gain gertatuaren ardura dena uztea.\nHain zuzen, hori da, hamar urte pasatu ondoren, oraindik egiteko dagoena.\nARTIKULU HAU HONAKO HAUEK ERE IDATZI DUTE: Andoni Alza, Rafa Caride, Andoni Díaz Urrutia, Ibon Etxezarreta, Carmen Gisasola eta Joseba Urrosolo, 'Langraiz bideko' preso ohiak.


Enirio-Aralarko Mankomunitatea Euskal Herriko mankomunitaterik zaharrena da. Ofizialki 1409ko azaroaren 14an sortu zen eta garaiko Villafrancako Batasuna (Altzaga, Arama, Ataun, Beasain, Gaintza, Itsasondo, Lazkao, Ordizia eta Zaldibia) eta Amezketako Batasuna –Bozueko Batasuna- (Abaltzisketa, Amezketa, Baliarrain, Ikaztegieta, Legorreta eta Orendain) biltzen zituen bere barnean.\nMankomunitate honen helburua Enirio-Aralarko mendien kudeaketaz arduratzea da, Gipuzkoari dagokion Aralar mendian dauden lurretan, beti ere.\n3.359 Ha betetzen ditu Gipuzkoari dagokion Aralarreko mendilerroan. 1.000ko garaiera baino gehiago hartzen du uneoro eta, gaur egun, Aralarko Parke Naturalaren barnean dago.\nDena dela, Enirio-Aralar izenari dagokionez, Enirio, berez, haran bat, amildegi bat eta antzinako galtzada batek –Enirio galtzadak- elkartzen diren paraje zabalari deitzen zaio: galtzada zahar honek hain zuzen lotzen zituen iraganean Gipuzkoa eta Nafarroako lurralde historikoak.\nHistoriari erreparatuz gero, Amezketako Batasuneko eta Villafrancako Batasuneko herrietako biztanleak -betidanik- lehenagotik ere Aralarren ibiltzen ziren eta bertako basoak eta larreak ustiatzen zituzten, bertako ura hartzen zuten... Larre hauek gehienbat artzaintza eta abeltzaintzarako erabiltzen ziren, eta bertako basoek ere ibarrean bizi ziren herrietako bizilagunei behar zuten egurra eskaintzen zizkien.\n1199an, Gipuzkoa Gaztelako Koroan sartu zen eta, eta momentu hartatik aurrera Enirio-Aralarko mankomunitateko mendiak Gaztelako ondare izatera pasa ziren.\n1400. urteko urriaren 26an, Henrike III.a Gaztelakoak Joan Amezketari lur hauen zesioa egin zion, baina Villafranca eta Amezketako Batasunak ez zuten erabaki hori ondo hartu eta aurre egin zioten Aralar Mendiko baliabideak ustiatzeko zituzten, ohiturazko eskubideak alegatuz. Azkenean, Joan Amezketari Aragoiko diru-moldeko 1400 florin ordaindu eta gero, batasunetako herriek Aralar Mendia behin betirako ustiatzeko eskubidea errekonozitu zezan lortu zuten.\nOfizialki 1409ko azaroaren 14an sortu zen eta Villafranca eta Amezketa Batasunetako Mankomunitatea (izen ofiziala halaxe zuen: Mancomunidad de las Uniones de Amézqueta y Villafranca). Geroago aldatuko zen bere izena eta “Enirio-Aralarko Mankomunitatea” izango zen. Dena dela ere, Serapio Mujika eta Carmelo Etxegarai Monografía Histórica de Villafranca liburuaren egileen ustez, elkarte edo mankomunitate honen sorrera atzerago jo daiteke.\nAdministrazioa eta erabilpena\nAntzinako Amezketako Batasuna eta Villafrancako Batasuna osatzen zuten 15 herrietako alkateek osatzen dute Zuzendaritzako Junta eta bere egitekoa Enirio-Aralarko mendien ustiapena antolatzea, eta eremu horretako mendi eta parajeen aurrekontuak, ordenantzak eta obra kontratak eta zerbitzuak ere onartzea antolatzea zen. Zuzendaritza Juntak Ordiziako Udaletxean du egoitza.\nEgun, Enirio-Aralarko lurrak gehienbat artzaintzarako erabiltzen dira; gutxi gorabehera, 18.000 ardi inguru daude Enirio-Aralarren eta moxalak ere badira (1000ra ez dira iristen). Gutxiago, baina udaberritik udazkenera bitarte behiak ere aurki daitezke larreetan.\nZuhaiztiak herrien artean daude banatuta eta zozketa bidez esleituta daude guztiak. 15 udalerriek landa ditzake eta, honela basoak mantentzea lortzen dute. Jarduera honi loturik, Mankomunitatearen 600. urteurreneko ekitaldian, 2009ko azaroaren 14an hain zuzen, 15 herrietako alkateek eta Markel Olano Gipuzkoako Diputatu Nagusiak Enirio-Aralar Mankomunitateko zuhaiztiaren ustiapenaren baterakuntzarako akordio bat elkarrekin sinatu zuten.\n1994ko apirilaren 26az geroztik, mendilerroko Gipuzkoako partea Parke Naturala da, Aralar izenekoa eta guztira 10.971 hektarea hartzen ditu.\nXIV. mendetik aurrera, Aralarko Realengo Mankomunitateak –Nafarroako 19 udalerriz osaturik (Arbizu, Arribe, Atallu, Arruazu, Azkarate, Betelu, Errazkin, Etxarri-Aranatz, Gaintza, Ihabar, Intza, Irañeta, Hiriberri, Lakuntza, Lizarraga, Lizarragabengoa, Dorrao, Unanu, Uztegi)- Aralarko Erret Mendietako 2.195 hektareako baso, ehiza eta larreen herri probestearen onurak jasotzen ditu. Udalerri hauek Aralarko Elkartea izeneko elkartean elkartuta daude.


Gueñes-Itsaso, Bizkaia erdibituko dauaneko lubakia - Aitor Urresti\nGueñes-Itsaso, Bizkaia erdibituko dauaneko lubakia\nTenstio altuko sare elektrikoa gaindimentsionatuta dago gure lurraldean. Red Eléctrica Española-ko planoak begiratzean argi gelditzen da hau, izatez hiru eskala maila desberdin erabili behar dabez gure lurraldean dagoen sarea era onean adierazi ahal izateko1, eskala orokorrean horrenbesteko lieneekin ez litzatekeelako ezer ulertuko. Egoera hau ulergarria izan daiteke, gure lurraldean industria elektrointentsibo ugari bait dago. Halere, REE-k berak sare nahikoa ez dagoala erabaki dau, eta konexioko linea barria proposatu dau, Gueñes-Itsaso. Tentsio oso altuko linea, 400 kV, luzeran 70 km baino gehiago eukiko dauana, eta Bizkaia alde batetik bestera gurutzatzen dauana, 17 udalerri zeharkatuz Bizkaian, beste bat Araban, eta 7 Gipuzkoan. Lubaki garrantzitsua gure ingurugiroan, tentsio oso altuko linea hauei lekua egiteko, zabaleran 90 metroko pasabideak egin behar diralako bere luzera osoan, bertan dagozan zuhaitz guztiak moztuz.\nProiektu hau aspalditik daukagu mahaigainean, baina azken aldian bultzada handia hartu dau Red Eléctrica Española-ren aldetik, eta 2018ko udazkenean obrak hastekoak dira. Proiektu honen hasierako justifikazioa, goi tentsioko iparraldeko eraztuna deritzona ixtea izango litzateke. 400 kV-etan dagozan goi tentsioko lineen pasabide bat, kantauri isurialde osoa konektatuz. Baina, jarraian dagoan sare elektrikoaren mapa begiratu ezkero, pasabide hori amaituta dagoala ikus daikegu, eta izatez bide bikoitz batetik: Gueñes-Gatika-Amorebieta-Itsaso-Hernani, eta Gueñes-Gatika-Azpeitia-Hernani2. Badagoz beraz bi bide, Gatikatik pasatzen diranak, kantauri isurialde osoa konektatzen dabenak Hernanirekin, eta hortik, Frantziara.\nDana dan, proiektu hau barriz ere Sare Elektrikoaren Garapen Planean (2015-2020) agertu danean, hau justifikatzeko beste bi arrazoi agertu dira: murrizketa teknikoen ebazpena, eta nazioarteko trukatzean laguntzea. Beheko taula honetan ikusi daiteke3:\nLehenengo arrazoiak, murrizketa teknikoen ebazpena, ez dauka zentzu askorik gaur egun. Euskadiko goi tentsioko sare elektrikoak ez dauka benetako arazorik, eta hornidura elektrikoa kalitate altukoa da, aipagarriak diraneko etenik gabe. Gure lurraldean goi tentsio sare sendoa daukagu, ziurrenik industriak daukan pisu handia dala eta.\nLinea honen benetako gakoa, badirudi bigarren arrazoian dagoala: nazioarteko trukatzean laguntzea. Nazioarteko lotura bat aurreikusita dago, Gatikako azpiestazioa, Frantzian dagoan Cubnezais-eko azpiestazioarekin lotuko leukeana. Lehen aipatu bezala, iparreko eraztunaren itxiera gaur egun Gatikako azpiestaziotik egiten da. Nazioarteko lotura Gatikatik egin ezkero, sareko nodo hori saturatu liteke. Linea barria eraiki behar da beraz, Gueñes-Itsaso, nazioarteko lotura hori eraikitzen dan unean, sortu litekezaneko murrizketa teknikoak eragozteko.\nAipagarria da azpiegitura hau justifikatzeko antolatu dan kanpaina mediatikoan ematen diran beste arrazoiak. Aipatu da adibidez4 azpiegitura hau AHT-ri energia emateko beharrezkoa dala. Esan beharra dago aitzaki hau guztiz faltsua dala. AHT-ari energia emateko hiru azpiestazio erabiliko dira: Vitoria-Gasteiz, Hernani, eta Luminabaso. Lehenengo biak ez dagoz ezta linea honen bidean. Luminabaso Amorebietan dago, bertatik linea hau pasatzen dalarik. Baina Luminabasoko proiektua ez da goi tentsioko linea horretara lotuko, baizik eta 220 kV-etan eraikiko dan azpiestazio barri batera, Abadiano-Sidenor linearekin lotuko dana5. Argi dago argudio hau iruzurra baino ez dala.\nRed Eléctrica Española-k beste argudio bat erabiltzan dau baitere proiektu hau defendatzeko: energia barriztagarri gehiagoren sarrera ahalbideratuko dauala6. Goi tentsioko lineak, energia barriztagarri asko instalatutako tokietatik elektrizitatea ateratzeko aukeretako bat izan daitekez. Nafarroan adibidez saturazio pixkat dago bertan sortzen dan energia guztia ateratzeko, baina proposatu daneko linea hau ez dago Nafarroarekin lotuta. Lehentasuna barriztagarriak ateratzen laguntzea izango balitz, lehenik eta behin Tafalla eta Itsasoren arteko linea eraikiko litzateke7. Alderantzizkoa egiten ari da, eta Gueñes-Itsaso lineari eman jako lehentasuna, energia barriztagarrien inplantaziorik baxueneko lurrande baten lotura elektrikoa hobetzeko8.\nAmaitzen joateko, azpiegitura honen alde ematen daneko argudioetatik azkena, elektrizatearen kostuaren beherakada ekarriko dauala da, batez ere nazioarteko interkonexioarekin lotuta. Nazioarteko interkonexio hauek benetan elektrizitatearen prezioa merketzen ote daben edo ez, beste sarrera baten landuko dot sakonki, Gatika eta Cubnezais lotu gura dauzaneko proiektua aipatzeko unean. Baina bai aurreratu neike gobernuak sortutako transtsiozo energetikorako adituek argitaratutako txostenean kontrakoa aipatzen dala, prezioen gorakada bat ekarri daikeala honelako konexio batek.\nLaburbilduz, goi tentsioko linea barri bat egitea proposatu da, erabilgarria izango dana bakarrik Frantziarekin lotura eraiki ezkero, eta hau martxa osoan lan egingo baleu, Gatikako azpiestazioa saturatuz. Bitartean, Bizkaia erditik ebakiko dauan proiektua eraikitzear dago, zabaleran 90 metro eta luzeran 70 km daukazaneko mozketa bat sortuz, aberastasun natural handiko guneetatik. Eta triskantza hori justifikatzeko, egi erdiak eta gezur itzelak ematen dira. Baina pentsatu daigun une batez, zer gertatuko litzateke Gatikako proiektua azkenean teknikoki eta ekonomikoki bideragarria ez dala demostratuko balitz9, eta azkenean eraikitzen ez bada? Kontutan izan behar dogu Frantziarekiko lotura hau oraindik tramitazio eta analisiko lehen etapatan dagoala. Eraikiko ez balitz, azpiegitura handi bat eukiko genuke gure lurraldea zeharkatzen, ia erabilerarik gabe. Baina inor ez dadila beldurtu, Red Eléctrica Española-k obraren dirua kobratzen jarraituko dauala… gure fakturetatik!\nSarrera honen buruan dagoan irudia, sarearen mapa orokorra da, eta horretan tentsio oso altuko sarea adierazten da bakarrik, 400 kV-koa. Sarreran dagoan beste planoa, bigarren eskala mailakoa da, eta honetan tentsio baxuagoko linea batzuk agertzen dira, 220 kV eta 132 kV-ekoak. Hirugarren eskalako beste plano bat falta da, Bilbo Handia eta bere ingurua adierazten dauana\nMapan, 400 kV-eko lineak gorriz dagozanak dira. Gueñes-Itsaso proiektua marra ez-jarraian adierazitakoa da\nGueñes eta Itsasoren arteko linea eraikita dagoanean, benetako konexioa Abantorekin egingo da, Gueñeseko azpiestazioa saltatuz. Horregaitik aipatzen da Abanto taula horretan\nEl Correo-n: Las obras de la línea de alta tensión que cruzará 17 pueblos de Bizkaia arrancarán tras el verano\nAzpiestazio barri hau gorago jarri daneko mapan ikus daiteke, berdez dagoan linea baten\nEtb-n: La línea de alta tensión Güeñes-Itsaso comienza a construirse en un año, Eusko Jaurlaritzaren hitzetan\nAzken barriak: REE-k argitaratu barri dau proiektu honetarako parte-hartze prozesu bat abiaraziko dauala, baina Tafallarekin lotu beharrean, Muruarteko azpiestazioarekin lotuko litzateke\nGogoratu behar dogu estatuko kontsumo energetikoan barriztagarriak %17a suposatzen dabela, baina EAEn energia barriztagarriak %7a baino ez dira\nAldez aurretik aipatu bezala, beste proiektu honen inguruan sakonki hitz egingo dogu beste sarrera batzutan\nGatika Goi tentsioa Gueñes-Itsaso Sare elektrikoa\nPrevious postBizkaia, energia zikinen abiapuntua


Fant 2015 | "Asesinos inocentes" filmak itxiko du jaialdia\n'Asesinos inocentes' filmaren aurkezpenak itxiko du Fant jaialdia\nAzken eguneratzea: 2015/04/27 14:48 (UTC+2)\nZuzendari sevillarraren lehen film luzea eta “La hora del baño” Eduardo Casanovaren laburra proiektatuko dira itxiera galan. “Under the skin” lanaren emanaldi berezia ere egongo da, maiatzaren 14an.\n"Under the skin" Jonathan Glazerren lanaren emanaldi berezia ere antolatu du Fantek\nFANT Bilboko Zinemaldi Fantastikoak "Asesinos inocentes" Gonzalo Bendalaren lehenengo film luzea eskainiz amaituko du bere 21. edizioa. Zuzendaria bera Bilbon egongo da, filmean aritu den taldeko beste zenbait kiderekin batera, bere lehenengo lan luzea aurkezteko, zinemaldi bilbotarreko arduradunek jakinarazi dutenez.\nFilmaren aurkezpena FANT 21en amaiera ekitaldiaren barruan izango da, maiatzaren 15ean, 20:00etatik aurrera, Kale Nagusiko BBK Salan. Ohikoa denez, ekitaldian aurtengo edizioko sariak banatuko dira bertan, eta "La hora del baño" Eduardo Casanova zuzendari eta antzezlearen azken film laburra ere eskainiko da.\n"Asesinos inocentes" Gonzalo Bendala zinemagile sevillarraren fikziozko lehenengo film luzea da. Nazioartean, Miami International Film Festival zinemaldian aurkeztu zen, eta Malagako 18. Zinemaldiaren Sail Ofizialean parte hartu zuen umore beltzez beteriko suspense klasikoko filmak.\nFilmaren protagonistak Maxi Iglesias, Aura Garrido -Fantrobia 2013 sariaren irabazlea-, Manolo Solo, Lucho Fernández eta Miguel Ángel Solá dira. Francisco Garralda (Maxi Iglesias) arazo ekonomiko larriak dituen unibertsitateko ikasle arduragabea da. Ezinbestekoa zaio lizentziatzea, eta Sebastián Espinosa (Miguel Ángel Solá) bere Psikologia irakasleak azterketak gainditzea eskainiko dio, horren ordez bere ikasleak graduazioko azken lana egitea onartzen badu: irakaslea bera hiltzea.\nBestalde, FANTek Scarlett Johansson protagonista duen "Under the skin" (Erresuma Batua, 2013) Jonathan Glazerren lanaren emanaldi berezia antolatu du. Nazioarteko kritikaren arabera, 2014ko film hoberenetakoa izan zen, eta zinemaldietan ikusi ahal izan da -ia zinemaldietan soilik-. 30 sari baino gehiago jaso ditu.\nSinopsiari dagokionez, alien batek emakume erakargarri baten (Scarlett Johansson) itxura hartuko du eta Eskoziako kaleetatik gora eta behera ibiliko da, gizon bakarti eta fidakorrak euren amaierara eramanez, Michel Faberren izen bereko eleberriaren moldaketa surrealistan. Saioa maiatzaren 14an izango da, 20:00etan, Golem-Alhondigako auditoriumean.


Kontaktuen jarraipena - EPIDIG | PRAP EUSKADI\nLan-inguruneetan erabiltzeko diseinatutako aplikazio bat da. COVID-19ko kasuen kontaktu estuak detektatzeaz gainera, beste funtzionaltasun batzuk ere eskaintzen ditu, eta, hala, enpresak ezarritako neurri batzuk (adibidez, urruntzea) egiazta daitezke eta kontaktu estuen kopuru potentziala murriztu.\nKontaktuen jarraipeneko modua: Esposizioak eta arrisku-kontaktuak (2 metro baino distantzia txikiagoa 15 minutu baino gehiagoan) identifikatzen ditu. Eskuzko jarraipenaren osagarri da, zehaztasun handiagoa ematen baitio.\nAbisu-modua: telefonoak dardara egiten du erabiltzaileen arteko distantzia betetzen ez denean.\nKontaktuen simulazioko modua: aukera ematen du sortzen diren kontaktu estuen kopuru potentziala zenbatesteko eta hartutako prebentzio-neurri jakin batzuk (esate baterako, urruntzea betetzea) baliozkotzeko.\nPribatutasuna eta anonimotasuna mantentzen ditu, Europako DP-3 protokoloari esker.\nMonitorizaziorik eta GPS lokalizaziorik gabe.\nBluetooth BLE teknologia.\nLan-inguruneetarako balio bereizgarria:\nEnpresarako (laneko arriskuen prebentzioa):\nDoitasuna gehitzen dio eskuzko jarraipenari, eta beharrezkoak ez diren koarentenak saihesten dira.\nHaren bitartez, jakin daiteke langileen artean zenbat aplikazio instalatu diren eta zenbat dauden erabilgarri.\nAlarma-kodeak (COVID-Code) sortu eta kudeatzeko ahalmena.\nCOVID-Codea gehituta, jakin daiteke langile batek zenbat kontaktu sortu dituen (ez dira identifikatzen kontaktuak, baina bai zenbat diren).\nSimulazioak egin eta datu hauek egiaztatzeko ahalmena du:\n•\tLangileek zenbateraino betetzen duten urruntzea.\n•\tEnpresan sortzen diren kontaktu estu potentzialak. Aurreikus daiteke pertsona bat infektatuko balitz zenbat pertsona bakartu beharko liratekeen (kontaktu estuagatik) , eta, hala, urruntze-neurriak birmoldatzeko irizpide gehiago izan daitezke.\nBerehala abisatzen zaie EPIDIG erabiltzen duen eta COVID-19an positibo eman duen langile batekin kontaktu estua izan dutenei.\nBerehala abisatzen zaie segurtasun-distantzia betetzen ez dutenei. Horri esker, kontaktu estuen kopurua zeharka murrizten da.


Kontratazioan ustezko iruzurra - - Goiena.eus\nIon Albizu 2018-04-14 00:00\nUdalak, zerbitzu bat eskaini nahi duenean, lizitazio prozesu bat zabaltzen du. Prozesua hasteko, teknikariek pleguak idazten dituzte eta aspektu teknikoak eta administratiboak jasotzen dira bertan. Orain arte, puntuatzeko balio duen alderdi inportanteena eskaintza ekonomikoa izan da.\nBaina zer pasatzen da kiroldegiko garbitasuna moduko zerbitzu batean? Horrelako zerbitzuetan kostuaren zati handiena eskulana da. Bertan dauden langileak dagokien konbenio pean daude eta soldaten kostua jakina eta oso finkoa da; berez, teorian, murriztu ezina.\n2016. urte bukaeran udalak 132.582 eurotan esleitu zuen zerbitzu hori eta hiru hilabeteren ostean 114.683 eurotan adjudikatu (-%13.5). Baina, zenbat kostatzen da zerbitzu hori ematea? Kalkulu batzuk egin ditugu:\nPertsonen kostua: 5.840 ordu eskaini behar dira urtean garbitasun zerbitzuan. Horrek 100.000 euro inguruko kostua du.\nHorri BEZa gehitu behar zaio: 21.000 euro.\nOso agerian geratzen da udalak adjudikatu duen prezioa langileekin eta BEZarekin bakarrik gainditzen dela. Hortik aparte geratuko lirateke: langileen absentismoa –bajak–, enpresaren administrazio gastuak, arduradunaren kostuak, garbitasun produktuak, garbitzeko tresnak –makinak, karroak…–, eta abar.\nEta noski, enpresaren mozkina.\nOrduan, zer pasatzen ari da zerbitzu horrekin? Bertan dagoen enpresa ustezko iruzurra egiten ari dela eta langile gutxiago dituela kiroldegia garbitzeko: eta kiroldegia oso zikina egotea ondorio logikoa besterik ez da –udal teknikarien txostena dago–. Erabiltzaileen kexa ugari daude eta azken gogobetetasun inkestan txarren baloratzen dena horixe da, garbitasuna.\nPertsonal kostuetatik dabil enpresa mozkina ateratzen.\nEta udalak ez du honen gaineko ardurarik? Ba bai; osoa, nire ustez. Udalak ezin du bakarrik eskaintza merkeenari kudeaketa eman, beste irizpide batzuk erabili behar dira horrelakorik gertatu ez dadin. Azken finean, udalak bermatu behar du zerbitzu ona ematen dela eta bertan dauden pertsonen eskubideak errespetatzen direla.\nHorretarako aukerak egon badaude, gero eta gehiago, gainera; borondatea balego...\nIon Albizu Gonzalez\nAretxabaletako EH Bilduko zinegotzia


Ibermektina, itxaropen bat - ZientziaEus\nIbermektina, itxaropen bat\n2020/12/15 Roa Zubia, Guillermo - Elhuyar Zientzia\nHasteko, ez dizuet ezer berririk esango COVIDaren kontrako txertoak bizimodua aldatuko digula aipatzean. Eguberria gertu daukagu, Erresuma Batuan hasi dira jendea txertatzen Pfizerren txertoarekin… Berri handirik ez.\nBaina toki batera begiratzen dugunean, besteak galtzen ditugu bistatik. COVID-19a gaixotasun bat da, SARS-CoV-2 izeneko koronabirus batek eragiten duena. Badakigu birusen kontra, txertoak ez ezik, beste botika batzuk existitzen direla, antibiralak. Ezagunak egin zaizkigu Remdesivir eta klorokina izenak hilabete hauetan. Eta azkenaldian komunikabideetan Molnupiravir izeneko botikaren berri entzuten dugu. Askotan bezala, oso botika egokia dirudi. Hudoetan probatu da, baina auskalo gizakietan ere eraginkorra den ala ez.\nEdozein gaitzen kontrako botika berri bat ateratzen denean, kontrol asko pasatu behar ditu eta, merkaturatu arte, denbora asko igaro daiteke. Baina badago beste aukera bat: dagoeneko onartuta dagoen botika bat aztertzea COVID-19aren kontra efekturik duen ikusteko. Gutxi gorabehera, hori da ibermektinaren kasua. Bizkarroi batzuen aurkako botika da (zizare batzuen infekzioen kontrakoa, adibidez), eta normalean animaliak tratatzeko erabiltzen da. Hala ere, kasu batzuetan pertsonak ere tratatu izan dira ibermektinarekin. Bada egiten ari diren probetan, badirudi, COVID-19aren kasurako ere funtzionatzen duela gizakietan. Albiste batzuetan galdetzen dute ea ibermektina izan daitekeen COVID-19aren profilaxia. Dena den, azpimarratu behar da albo-ondorioak dituela paziente batzuetan. Botika gehienekin gertatzen den bezala, ez da mirari bat.\nArgi esan behar da: une honetan, ez dago munduan ibermektinaren erabilera onartu duen nazioarteko osasun-agentziarik. Arrazoia zein da? Bada, hor dago kontua.\nBerez, ibermektina bakterio batetik erauzitako botika bat da; proportzio jakin batzuetan antz handiko bi molekulen nahaste bat, hain zuzen ere. Eta botika merkea eta aspalditik ezaguna da, gainera.\nHego Amerikan, azterketa asko ari dira egiten ibermektinarekin, Argentinan eta Mexikon, adibidez. Mexikon, adibide bitxi bat dago: Txiapas estatuan uztailean hasi ziren ibermektina banatzen, eta geroztik, COVID-19ak eragindako hildakoen kopurua oso txikia izan da. Noski, ni ez naiz inor esateko ea hilkortasun-tasa txiki hori botikaren ondorioa den ala ez.\nIbermektinaren aldekoek esaten dute egin diren proba guztiek eman dituztela emaitza onak. Badirudi birusaren erreplikazioa saihesten duela eta pazienteen birus-karga txikiagotzen duela. Agian, arrazoia dute. Kontrakoek diote ez direla beharrezko proba guztiak egin, eta ez dela oraindik behar bezala frogatu botika eraginkorra eta segurua dela. Agian, haiek ere arrazoia dute. Ez da kontu erraza. Itxaropentsua bai, baina auskalo.\nEstatu Batuetan aspalditik baztertuta dago ibermektinaren erabilera COVID-19arentzat, eta, hala eta guztiz ere, egun hauetan senatuan eztabaidatzen ari dira haren erabilera.\nNafarroan ere ari dira ibermektina ikertzen; Nafarroako Unibertsitatekoak Bartzelonako ISGlobal institutukoekin batera. Artikulu baten preprint bat argitaratu dute emaitza onak adieraziz. Hemen ere zuhurrak izan gaitezen. Preprint bat da, horrek esan nahi du zientziaren komunitateak ez duela oraindik ikerketa aztertu eta epaitu (parekoen ebaluazio deitzen den hori ez da oraindik egin). Beraz, behin behineko emaitzak dira. Itxaropena ekartzen dutenak, baina oraindik itxaron egin behar da.\nBada esaten duenik ibermektina botika merkea dela, eta, tratamendua onartuko balitz, beste interes ekonomiko batzuen kontrakoa litzatekeela.\nAdi egongo gara zer gertatzen den ikusteko. Azpimarratzekoa da, hala ere, txertoaz aparte gaurkotasuneko albiste bihurtu dela COVID-19aren kontrako borrokan.\nNorteko Ferrokarrilla - Ibermektina, itxaropen bat - ZientziaEus\nMexikoko lurrikara, jatorri bitxia\nNorteko Ferrokarrilla (2020-12-11) - ZientziaEus


Berria.info - D3M plataformaren aurkako operazioan atxilotu zituzten zortziak aske utziko dituzte\nOstirala, 2013ko maiatzak 24 - 12:34 Harian\nEUSKALHERRIA;2009-03-25;D3M plataformaren aurkako operazioan atxilotu zituzten zortziak aske utziko dituzte. Urkaregi eta Olalde atzo askatu zituzten, seina mila euro ordainduta, eta gaur kaleratuko dituzte gainontzekoak\nD3M plataformaren aurkako operazioan atxilotu zituzten zortziak aske utziko dituzte\nUrkaregi eta Olalde atzo askatu zituzten, seina mila euro ordainduta, eta gaur kaleratuko dituzte gainontzekoak\nAitziber Laskibar. Demokrazia 3.000.000 (D3M) hauteskunde plataformaren aurka urtarrilaren 23an egindako polizia operazioan atxilotu zituzten zortzi lagunei aske geratzeko aukera eman die Espainiako Auzitegi Nazionalak. Seina mila euro ordaindu beharko dute horretarako. Arantza Urkaregi eta Iñaki Olalderen hurkoek bermea atzo ordaintzeko aukera izan zuten, eta, beraz, atzo bertan kaleratu zituzten. Agurtzane Solaberrieta, Hodei Egaña, Eli Zubiaga, Iker Rodrigo, Imanol Nieto eta Amparo Lasheras, gaur askatuko dituzte.\nDefentsa abokatuek zortziak espetxeratzeko erabakiaren aurka aurkeztutako apelazio helegitearen ondorioz hartu du erabakia Auzitegi Nazionaleko 2. Zigor Salak. Jone Goirizelaia abokatuak BERRIAri azaldu dionez, espetxeratze aginduak jaso bezain laster aurkeztu zuen lehen helegitea abokatuak, kartzelatzeak agindu zituen Baltasar Garzon epailearen aurrean. Epaileak eskaera atzera bota, eta auzitegiko Zigor Salaren aurrean aurkeztu zuen ondoren apelazio helegitea. 2. Salari, arrazoizkoak iruditu zaizkio defentsaren argudioak.\nAuzitegiak ez ditu atxilotuei egotzitako delituak aztertu. D3M plataformaren bidez Eusko Legebiltzarrerako hauteskundeetara aurkeztu nahi izateagatik Batasunaren aginduetara aritzea egotzi zien Garzonek atxilotuei. Auzitegiko 2. Zigor Salak ez duela deliturik badagoen erabakitzeko gaitasunik dio orain. Baina, aldi berean, akusatuen aurkako neurriek egozten zaizkien delituen larritasunaren araberakoak izan behar dutela ohartarazten du, eta, defentsaren arabera, atxilotuei egotzitakoak jardun politikoak soilik direla gogoratzen du.\nEdozein modutan, badaezpadako espetxeratzeak agintzeko beste egoera batzuk ere kontuan hartu behar direla ohartarazten du autoan. Atxilotuak kalean egonez gero ihes egiteko edota berriz delituegiteko arriskurik badagoen aztertu behar dela. Atxilotuak gizartean sustraituta daudela onartu du auzitegiak, eta, gainera, egozten zaizkien delituak politikoak badira pentsatzekoa dela beren inguru naturalean jarraituko dutela. Ez dutela ihes egingo. Delitua egiten jarraitzeko arriskuari buruz, hainbat alderdi legez kanpo daudenez delitua egiteko arriskua nabarmen gutxitu dela dio.\nHorregatik onartu du zortziak askatzea. Baina ustez delitua egin dutela esateko zantzuak ere badaudela argudiatuta, espetxetik ateratzeko sei mila euroko bermea ezarri dio bakoitzari.\nHonako zortzi hauek dira 6.000 euroko bermea ordainduta aske utzitakoak.\nArantza Urkaregi (atzo)\nIñaki Olalde (atzo)\nAgurtzane Solaberrieta (gaur)\nHodei Egaña (gaur)\nEli Zubiaga (gaur)\nIker Rodrigo (gaur)\nImanol Nieto (gaur)\nAmparo Lasheras (gaur)\nBilbon atzo Deustu auzoan izandako bortxaketa salatzeko, elkarretaratzea egingo dute gaur